Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 912/2010 για τη σύσταση Οργανισμού του ευρωπαϊκού GNSS /* COM/2013/040 final - 2013/0022 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Οι απαιτήσεις ασφάλειας κατέχουν δεσπόζουσα θέση στον σχεδιασμό, τη δημιουργία και τη λειτουργία των υποδομών στο πλαίσιο των προγραμμάτων Galileo και EGNOS, η χρήση των οποίων μπορεί να επηρεάσει την ασφάλεια της Ένωσης και των κρατών μελών της. Πράγματι, λόγω της στρατηγικής τους σημασίας, τα συστήματα δορυφορικής ραδιοπλοήγησης είναι ευαίσθητες υποδομές που μπορούν να αποτελέσουν αντικείμενο κακόβουλης χρήσης. Επιπλέον, λαμβανομένης υπόψη της αυξανόμενης χρήσης της δορυφορικής ραδιοπλοήγησης σε πολλούς τομείς δραστηριοτήτων, μια διακοπή της παροχής υπηρεσιών θα μπορούσε να προκαλέσει σημαντικές ζημίες στις σημερινές εταιρείες. Ο κανονισμός (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και Galileo)[1] προβλέπει ότι η Επιτροπή διαχειρίζεται όλα τα στοιχεία που σχετίζονται με την ασφάλεια των δύο συστημάτων στο πλαίσιο των προγραμμάτων Galileo και EGNOS. Εντούτοις, η ασφάλεια των συστημάτων αυτή καθεαυτή υπόκειται σε εργασίες διαπίστευσης που συνίστανται στην επαλήθευση της συμβατότητας των συστημάτων με τις καθορισθείσες απαιτήσεις σε θέματα ασφαλείας και στη διασφάλιση της τήρησης των κατάλληλων κανόνων ασφαλείας που εφαρμόζονται στο Συμβούλιο και την Επιτροπή. Όπως κάθε δραστηριότητα διαπίστευσης, η διαπίστευση της ασφάλειας των δύο ευρωπαϊκών συστημάτων δορυφορικής ραδιοπλοήγησης πρέπει να πραγματοποιείται με ανεξάρτητο τρόπο, ιδίως έναντι όλων των φορέων που εμπλέκονται στον σχεδιασμό, την κατασκευή και τη λειτουργία τους. Ο οργανισμός του ευρωπαϊκού GNSS είναι υπεύθυνος για την εν λόγω δραστηριότητα διαπίστευσης κατ’ εφαρμογή των διατάξεων του κανονισμού (ΕΚ) αριθ. 683/2008, σε συνδυασμό με τις διατάξεις του κανονισμού (ΕΕ) αριθ. 912/2010 του Ευρωπαϊκού Κοινοβουλίου και του Συμβουλίου για τη σύσταση οργανισμού του ευρωπαϊκού GNSS, την ακύρωση του κανονισμού (ΕΚ) αριθ. 1321/2004 σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης και την τροποποίηση του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου[2]. Ο τελευταίος κανονισμός ορίζει τους όρους άσκησης των καθηκόντων διαπίστευσης που έχουν ανατεθεί στον οργανισμό και προβλέπει ιδίως ότι οι αποφάσεις για τη διαπίστευση ασφαλείας λαμβάνονται με ανεξαρτησία έναντι της Επιτροπής και των αρμόδιων φορέων για την εφαρμογή των προγραμμάτων. Η υποχρέωση ανεξαρτησίας πρέπει επίσης να ισχύει και για τα άλλα καθήκοντα που έχουν ανατεθεί στον Οργανισμό. Για να διασφαλιστεί ότι τα καθήκοντα διαπίστευσης ασφαλείας εκτελούνται με ανεξάρτητο τρόπο, σε μεγάλο βαθμό σε σχέση με τα άλλα καθήκοντα που έχουν ανατεθεί στον οργανισμό του ευρωπαϊκού GNSS, ο κανονισμός (ΕΕ) αριθ. 912/2010 έθεσε στη διάθεση του Οργανισμού ένα αυτόνομο όργανο, το συμβούλιο διαπίστευσης ασφαλείας το οποίο, μαζί με τον εκτελεστικό διευθυντή και το διοικητικό συμβούλιο είναι ένα από τα τρία όργανα του Οργανισμού. Το συμβούλιο διαπίστευσης ασφαλείας έχει ισοδύναμη ισχύ με το διοικητικό συμβούλιο και είναι το μόνο αρμόδιο να λαμβάνει τις αποφάσεις διαπίστευσης. Οι αποφάσεις αυτές λαμβάνονται, ωστόσο, εξ ονόματος του Οργανισμού, όπως και οι αποφάσεις του διοικητικού συμβουλίου, και δεσμεύουν τον Οργανισμό ο οποίος είναι ο μόνος φορέας που διαθέτει νομική προσωπικότητα σε νομικό επίπεδο. Ο οργανισμός του ευρωπαϊκού GNSS είναι ένας οργανισμός με ιδιαίτερη οργάνωση, καθώς, στο εσωτερικό του Οργανισμού, γίνεται διαχωρισμός ανάμεσα στις δραστηριότητες που συνδέονται με τη διαπίστευση ασφαλείας των συστημάτων και τις άλλες δραστηριότητες του οργανισμού, δηλ. τη διαχείριση του κέντρου ασφαλείας, τη συμβολή στην προετοιμασία της εμπορικής εκμετάλλευσης των συστημάτων και όλες τις δραστηριότητες που η Επιτροπή μπορεί να αναθέσει στον Οργανισμό με εξουσιοδοτήσεις. Στις 30 Νοεμβρίου 2011 η Επιτροπή εξέδωσε πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη δημιουργία και τη λειτουργία των ευρωπαϊκών συστημάτων δορυφορικής ραδιοπλοήγησης[3]. Αυτός ο μελλοντικός κανονισμός του GNSS θα αντικαταστήσει τον κανονισμό (ΕΚ) αριθ. 683/2008 από την 1η Ιανουαρίου 2014 και θα καθορίσει το πλαίσιο της διακυβέρνησης των προγραμμάτων κατά την περίοδο 2014-2020. Προβλέπει ιδίως ότι τα περισσότερα καθήκοντα που αφορούν τη λειτουργία των δύο συστημάτων Galileo και EGNOS θα ανατεθούν στον οργανισμό του ευρωπαϊκού GNSS. Με την πρόθεση της Επιτροπής να αναθέσει αυτά τα καθήκοντα στον Οργανισμό, η οποία αποτυπώνεται στην πρότασή της, συμφωνούν το Ευρωπαϊκό Κοινοβούλιο και το Συμβούλιο που εξέτασαν το κείμενο από τις αρχές του 2012. Το Συμβούλιο εξέδωσε, στις 7 Ιουνίου 2012, μερική γενική κατεύθυνση (έγγραφο 11105/12 της 11ης Ιουνίου 2012) που επιβεβαιώνει αυτή την προσέγγιση. Το γεγονός ότι ο Οργανισμός του ευρωπαϊκού GNSS θα διαχειρίζεται τη λειτουργία των δύο συστημάτων μετά το 2013 θέτει εκ νέου, ωστόσο, το ερώτημα του τι θα συμβεί με τα καθήκοντα διαπίστευσης στο εσωτερικό του Οργανισμού. Πράγματι, για λόγους που σχετίζονται με τους κινδύνους σύγκρουσης συμφερόντων και με το γεγονός ότι δεν μπορεί ο ίδιος φορέας να είναι ταυτόχρονα δικαστής και διάδικος, η ανάγκη ανεξαρτησίας των αποφάσεων διαπίστευσης ασφαλείας δεν συμβιβάζεται εύκολα με το γεγονός ότι οι αποφάσεις αυτές λαμβάνονται στο εσωτερικό ενός φορέα που είναι αρμόδιος και για τη λειτουργία των συστημάτων, μολονότι, όπως εξηγήθηκε προηγουμένως, ο κανονισμός (ΕΕ) αριθ. 912/2010 προβλέπει τους όρους σχετικής ανεξαρτησίας του συμβουλίου διαπίστευσης ασφαλείας. Στην πρότασή της για τον μελλοντικό κανονισμό του GNSS, η Επιτροπή, έχοντας επίγνωση αυτής της δυσκολίας, προέβλεψε ότι η διαπίστευση ασφάλειας των συστημάτων θα ήταν ένα από τα καθήκοντα του Οργανισμού «το αργότερο έως τις 30 Ιουνίου 2016», ημερομηνία κατά την οποία θα έχουν αναπτυχθεί πλήρως τα καθήκοντα σχετικά με τη λειτουργία. Άφηνε με τον τρόπο αυτό ανοικτό το ζήτημα της μελλοντικής εξέλιξης των καθηκόντων διαπίστευσης μετά από την ημερομηνία αυτή, για την οποία θα έπρεπε να υποβληθεί μεταγενέστερη πρόταση νομοθετικής πράξης. Εξετάζοντας την εν λόγω πράξη στις διάφορες κοινοβουλευτικές επιτροπές, τα μέλη του Κοινοβουλίου εξέφρασαν ευρεία υποστήριξη στην προσέγγιση της Επιτροπής όσον αφορά την ημερομηνία της 30ής Ιουνίου 2016. Στα πλαίσια του Συμβουλίου, τα κράτη μέλη επέμειναν στην ανάγκη τα καθήκοντα διαπίστευσης να ασκούνται με τρόπο ανεξάρτητο και εξέφρασαν την επιθυμία να λυθεί το συντομότερο δυνατό το ζήτημα της μελλοντικής εξέλιξης της διαπίστευσης ασφαλείας των συστημάτων μετά την 1η Ιανουαρίου 2014. Το Συμβούλιο εξέδωσε, εξάλλου, στις 7 Ιουνίου 2012 δήλωση (έγγραφο 11279/12 ADD 1) στην οποία διατυπώνει την άποψη ότι τα καθήκοντα διαπίστευσης πρέπει να εκτελούνται με τρόπο αυστηρά ανεξάρτητο από τα άλλα καθήκοντα που ανατίθενται στον Οργανισμό του ευρωπαϊκού GNSS, ότι, προς τον σκοπό αυτό, πρέπει να γίνει ένας δομικός και αποτελεσματικός διαχωρισμός στο εσωτερικό του Οργανισμού ανάμεσα σε αυτές τις διαφορετικές δραστηριότητες το αργότερο έως την 1η Ιανουαρίου 2014 και ότι ο πρόεδρος του συμβουλίου διαπίστευσης ασφαλείας πρέπει να είναι ο μόνος αρμόδιος στο εσωτερικό του Οργανισμού όσον φορά τα καθήκοντα διαπίστευσης. Ως εκ τούτου, το Συμβούλιο κάλεσε την Επιτροπή να υποβάλει έγκαιρα πρόταση τροποποίησης του κανονισμού (ΕΕ) αριθ. 912/2010 προς αυτή την κατεύθυνση. Πρέπει, πράγματι, να ρυθμιστεί το ζήτημα του μελλοντικού καθεστώτος της διαπίστευσης ασφαλείας των ευρωπαϊκών συστημάτων δορυφορικής ραδιοπλοήγησης κατά τη διάρκεια του μελλοντικού δημοσιονομικού πλαισίου της περιόδου 2014-2020. Για τον σκοπό αυτό, απαιτείται τροποποίηση του κανονισμού (ΕΕ) αριθ. 912/2010. Η τροποποίηση του κανονισμού (ΕΕ) αριθ. 912/2010 αποτελεί, εξάλλου, ευκαιρία να εισαχθούν στο κείμενο του κανονισμού τροποποιήσεις που θα καταστήσουν τον κανονισμό (ΕΕ) αριθ. 912/2010 σύμφωνο με τις αρχές που διέπουν την κοινή προσέγγιση στο Ευρωπαϊκό Κοινοβούλιο, το Συμβούλιο και την Επιτροπή σχετικά με τους αποκεντρωμένους οργανισμούς, η οποία εγκρίθηκε από την Επιτροπή στις 12 Ιουνίου 2012. Τέλος, η προαναφερθείσα πρόταση της Επιτροπής σχετικά με τον μελλοντικό κανονισμό του GNSS, που εκδόθηκε στις 30 Νοεμβρίου 2011, η οποία προβλέπει τη δυνατότητα διεύρυνσης των καθηκόντων του Οργανισμού του ευρωπαϊκού GNSS και ανάθεσης σε αυτόν καθήκοντα λειτουργίας, επηρεάζει ουσιαστικά τις ανάγκες του σε προσωπικό και, ως εκ τούτου, έχει επιπτώσεις στον μελλοντικό προϋπολογισμό του. Πρέπει, συνεπώς, να τροποποιηθεί το νομοθετικό δημοσιονομικό δελτίο που προσαρτήθηκε στον κανονισμό (ΕΕ) αριθ. 912/2010. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ Δεν πραγματοποιήθηκε εκτίμηση επιπτώσεων για την πρόταση της Επιτροπής, η οποία δεν είναι αποτέλεσμα επίσημων διαβουλεύσεων με τα ενδιαφερόμενα μέρη. Όσον αφορά τις τροποποιήσεις που αποσκοπούν στην εναρμόνιση των διατάξεων του κανονισμού (ΕΕ) αριθ. 912/2010 με τις αρχές της διοργανικής προσέγγισης σχετικά με τους αποκεντρωμένους οργανισμούς, δεν υπήρχε λόγος διενέργειας εκτίμησης επιπτώσεων ούτε επίσημων διαβουλεύσεων με τα ενδιαφερόμενα μέρη, εφόσον η εν λόγω προσέγγιση ήταν το αποτέλεσμα διαβουλεύσεων μεταξύ της Επιτροπής, του Συμβουλίου και του Ευρωπαϊκού Κοινοβουλίου. Αναφορικά με τις τροποποιήσεις που αφορούν τη διαπίστευση ασφαλείας των ευρωπαϊκών συστημάτων δορυφορικής ραδιοπλοήγησης, πρέπει να επισημανθεί ότι τα κράτη μέλη, τα οποία συμμετέχουν ενεργά σε όλα τα ζητήματα που σχετίζονται με την ασφάλεια, είναι στην προκειμένη περίπτωση, εκτός από τα όργανα της Ένωσης και τον Οργανισμό του ευρωπαϊκού GNSS, τα κατ’ εξοχή, αν όχι τα μόνα, ενδιαφερόμενα μέρη. Ωστόσο, υπήρξε ευρεία διαβούλευση με τα κράτη μέλη ως προς αυτό το θέμα κατά τις συζητήσεις για τον μελλοντικό κανονισμό του GNSS στα πλαίσια του Συμβουλίου, το οποίο διατύπωσε τη θέση του στην προαναφερθείσα δήλωση της 7ης Ιουνίου 2012. Επιπλέον, τα λεπτομερή στοιχεία του συστήματος που τελικά θα επιλεγεί ήταν το βασικό αντικείμενο των διεξοδικών συζητήσεων με τον Οργανισμό του ευρωπαϊκού GNSS. Από την πλευρά του, το Ευρωπαϊκό Κοινοβούλιο, στο οποίο έχει υποβληθεί η πρόταση του μελλοντικού κανονισμού του ευρωπαϊκού GNSS, δεν έχει εκδώσει μέχρι στιγμής συγκεκριμένη γνώμη γι’ αυτό το ζήτημα. Εξετάστηκαν, εξάλλου, και οι διάφορες λύσεις που θεωρητικά μπορεί να προβλεφθούν για τη διαπίστευση ασφαλείας των συστημάτων μετά το 2013. Οι εν λόγω επιλογές είναι έξι. 1) Ανάθεση της διαπίστευσης στον ιδιωτικό τομέα: Η διαπίστευση ασφαλείας των ευρωπαϊκών συστημάτων δορυφορικής ραδιοπλοήγησης αφορά άμεσα την ασφάλεια της Ένωσης και των κρατών μελών της, τα οποία επιθυμούν να συμμετέχουν ενεργά στις εργασίες και στη λήψη των αποφάσεων διαπίστευσης. Συνεπώς, δεν μπορεί να εξεταστεί σοβαρά η ανάθεση αυτής της διαπίστευσης στον ιδιωτικό τομέα. 2) Δημιουργία νέου ρυθμιστικού φορέα που θα αναλάβει τη διαπίστευση: Η δημιουργία ενός ρυθμιστικού φορέα για να αναλάβει τη διαπίστευση ασφαλείας των ευρωπαϊκών συστημάτων GNSS μπορεί να φαίνεται σωστή, αλλά προσκρούει στην κοινή βούληση την οποία συμμερίζονται επί πολλά έτη τα θεσμικά όργανα της Ένωσης να μην δημιουργούνται πλέον νέοι ρυθμιστικοί φορείς. Επιπλέον, το κόστος αυτής της λύσης θα ήταν κάθε άλλο παρά αμελητέο, αν όχι δυσανάλογα υψηλό σε σχέση με τις πραγματικές ανάγκες σε αυτό τον τομέα. Πράγματι, το μόνιμο προσωπικό που είναι υπεύθυνο για τη διαπίστευση της ασφάλειας των συστημάτων είναι περίπου δέκα άτομα. 3) Ανάθεση της διαπίστευσης σε άλλον υφιστάμενο ρυθμιστικό φορέα: Μια εναλλακτική λύση αντί της δημιουργίας νέου φορέα θα ήταν να ανατεθεί η διαπίστευση ασφαλείας σε έναν άλλο υφιστάμενο ρυθμιστικό φορέα. Από τους διάφορους οργανισμούς της Ένωσης, μόνο ο Ευρωπαϊκός Οργανισμός Ασφαλείας της Αεροπορίας (AESA) και, σε μικρότερο βαθμό, ο Ευρωπαϊκός Οργανισμός Άμυνας κρίνεται εκ των προτέρων ότι θα μπορούσαν να αναλάβουν τη διαπίστευση της ασφάλειας σύνθετων συστημάτων, όπως τα συστήματα Galileo και EGNOS. Πρέπει, εντούτοις, να επισημανθεί ότι ένα παρόμοιο έργο διαπίστευσης δεν περιλαμβάνεται στα τρέχοντα καθήκοντα αυτών των οργανισμών. Επιπλέον, όσον αφορά τον AESA που θα αναμένεται μελλοντικά να ασχοληθεί με την πιστοποίηση του EGNOS, υπάρχει σοβαρός κίνδυνος σύγκρουσης συμφερόντων ανάμεσα σε αυτή τη μελλοντική αποστολή πιστοποίησης και σε ενδεχόμενο καθήκον της διαπίστευσης ασφαλείας. Επιπλέον, όσον αφορά τον Ευρωπαϊκό Οργανισμό Άμυνας που ασχολείται κατά κύριο λόγο με την προώθηση της συνεργασίας μεταξύ των κρατών μελών σε θέματα εξοπλισμών και τις αμυντικές βιομηχανίες, η ανάθεση σε αυτόν τον οργανισμό της διαπίστευσης ασφαλείας των συστημάτων Galileo και EGNOS θα μπορούσε να θεωρηθεί ότι αντιβαίνει τη διαβεβαίωση ότι τα δύο αυτά συστήματα είναι πολιτικά συστήματα υπό πολιτικό έλεγχο. 4) Ανάθεση της διαπίστευσης στην Επιτροπή: Η ανάθεση στην Επιτροπή της διαπίστευσης ασφαλείας των δύο ευρωπαϊκών συστημάτων δορυφορικής ραδιοπλοήγησης προβλέφθηκε το 2007 κατά τις προπαρασκευαστικές εργασίες σύνταξης του κανονισμού (ΕΚ) αριθ. 683/2008, ο οποίος άλλαξε τον τρόπο διαχείρισης των προγραμμάτων. Η λύση αυτή εγκαταλείφθηκε την εποχή εκείνη, διότι κρίθηκε ασυμβίβαστη με την επιτακτική ανάγκη ανεξαρτησίας, εφόσον η Επιτροπή διαχειρίζεται, σύμφωνα με τις διατάξεις του εν λόγω κανονισμού «όλα τα θέματα που αφορούν την ασφάλεια των συστημάτων». Η ίδια δυσκολία υπάρχει και σήμερα, εφόσον ο μελλοντικός κανονισμός του GNSS, που θα αντικαταστήσει τον κανονισμό (ΕΚ) αριθ. 683/2008 από την 1η Ιανουαρίου 2014, προβλέπει επίσης ότι η Επιτροπή είναι υπεύθυνη για την ασφάλεια των προγραμμάτων, συμπεριλαμβανομένης της ασφάλειας των συστημάτων. Επιπλέον, τα κράτη μέλη είναι αυστηρά προσηλωμένα στη διάρθρωση του συμβουλίου διαπίστευσης, με τη σημερινή της μορφή στο εσωτερικό του Οργανισμού του ευρωπαϊκού GNSS και θα ήταν δύσκολο, σε διοικητικό επίπεδο, να ενταχθεί ένα παρόμοιο όργανο στις υπηρεσίες της Επιτροπής. 5) Ανάθεση της διαπίστευσης στο Συμβούλιο: Η ανάθεση στο Συμβούλιο της διαπίστευσης ασφαλείας των ευρωπαϊκών συστημάτων GNSS παρουσιάζει αρκετά πλεονεκτήματα. Καταρχάς, το Συμβούλιο δεν συμμετέχει στη διαχείριση των προγραμμάτων και δεν θα μπορούσε να αμφισβητηθεί η ανεξαρτησία του. Επιπλέον, διαθέτει συγκεκριμένη εμπειρογνωμοσύνη σε θέματα διαπίστευσης σύνθετων συστημάτων, εφόσον έχει ήδη διαπιστεύσει περίπου 50 συστήματα για τις δικές του ανάγκες. Είναι, εξάλλου, το όργανο που μπορεί να αναλάβει τις πολιτικές συνέπειες των αποφάσεων που λαμβάνονται σε θέματα διαπίστευσης, οι οποίες μπορεί να έχουν σημαντικές επιπτώσεις στην εκτέλεση των προγραμμάτων σε όρους κόστους και χρονοδιαγράμματος. Τέλος, τα κράτη μέλη που επιθυμούν να συμμετέχουν στενότατα στη διαδικασία διαπίστευσης εκπροσωπούνται ασφαλώς πολύ καλύτερα στο Συμβούλιο παρά σε οποιοδήποτε άλλο όργανο της Ένωσης. Η επιλογή αυτής της λύσης θα είχε, ωστόσο, περισσότερα μειονεκτήματα παρά πλεονεκτήματα. Πράγματι, το Συμβούλιο δεν είναι όργανο διαχείρισης και, μολονότι διαθέτει όντως εμπειρία σε θέματα διαπίστευσης διαφόρων συστημάτων, τα συστήματα αυτά είναι μέχρι σήμερα αποκλειστικά εσωτερικά συστήματα του Συμβουλίου που εξασφαλίζουν τη λειτουργία του. Επιπλέον, η μεταφορά και απευθείας ενσωμάτωση στο εσωτερικό της Γενικής Γραμματείας του Συμβουλίου της σύνθεσης δομής του συμβουλίου διαπίστευσης και των υποκείμενων οργάνων του, με τη σημερινή τους μορφή, στο προσωπικό των οποίων περιλαμβάνονται μόνιμοι υπάλληλοι, δημιουργεί σε διοικητικό επίπεδο τις ίδιες δυσκολίες που θα δημιουργούσε και η μεταφορά τους στο εσωτερικό της Επιτροπής. 6) Ενίσχυση του διαχωρισμού των δραστηριοτήτων στο εσωτερικό του Οργανισμού του ευρωπαϊκού GNSS: Πρόκειται για τροποποίηση της εσωτερικής οργάνωσης του Οργανισμού κατά τρόπο που να μην υπάρχει πλέον η παραμικρή αμφιβολία ως προς την ανεξαρτησία των δραστηριοτήτων διαπίστευσης έναντι των άλλων δραστηριοτήτων του Οργανισμού. Η λύση αυτή, που συνεπάγεται μεγαλύτερο διαχωρισμό των καθηκόντων του Οργανισμού του ευρωπαϊκού GNSS και την ενίσχυση της αυτονομίας των δύο διαφορετικών οντοτήτων κάτω από την ίδια νομική και θεσμική στέγη, επιτρέπει να διασφαλιστεί ένας ικανοποιητικός βαθμός ανεξαρτησίας ως προς την άσκηση των καθηκόντων διαπίστευσης και κρίνεται σε τελική ανάλυση η λιγότερο επαχθής, η απλούστερη και ευκολότερη να εφαρμοστεί στην πράξη. Προτάθηκε, εξάλλου, από το Συμβούλιο στη δήλωσή του της 7ης Ιουνίου 2012. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Όσον αφορά την ανάγκη να διασφαλιστεί η ανεξαρτησία κατά την άσκηση των καθηκόντων που συνδέονται με τη διαπίστευση των συστημάτων και να υπάρξει, προς τον σκοπό αυτό, μεγαλύτερος διαχωρισμός ανάμεσα σε αυτά τα καθήκοντα και τις άλλες δραστηριότητες του Οργανισμού του ευρωπαϊκού GNSS, η πρόταση προβλέπει καταρχάς να αυξηθούν οι εξουσίες του συμβουλίου διαπίστευσης ασφαλείας και του προέδρου του συμβουλίου διαπίστευσης ασφαλείας, εναρμονίζοντάς τις εν μέρει με τις εξουσίες του διοικητικού συμβουλίου και του εκτελεστικού διευθυντή. Προβλέπεται, συνεπώς, το συμβούλιο διαπίστευσης ασφαλείας να εκπονεί και να εγκρίνει το μέρος των προγραμμάτων εργασίας του Οργανισμού, περιγράφοντας τα επιχειρησιακά καθήκοντα που συνδέονται με τη διαπίστευση ασφαλείας των συστημάτων, καθώς και το μέρος της ετήσιας έκθεσης δραστηριοτήτων και προοπτικών του Οργανισμού που συνδέεται με τα καθήκοντα διαπίστευσης ασφαλείας των συστημάτων και να τα διαβιβάζει έγκαιρα στο διοικητικό συμβούλιο για να ενσωματώνονται στο πρόγραμμα εργασίας και την ετήσια έκθεση του Οργανισμού. Πρέπει επίσης να ασκεί πειθαρχικό έλεγχο επί του προέδρου του. Παράλληλα, στον πρόεδρο του συμβουλίου διαπίστευσης ασφαλείας θα ανατεθεί, σε σχέση με τα καθήκοντα διαπίστευσης ασφαλείας, ένας ρόλος παρόμοιος με αυτόν που ασκεί ο εκτελεστικός διευθυντής σε σχέση με τις άλλες δραστηριότητες του Οργανισμού. Εκτός από το καθήκον της εκπροσώπησης του Οργανισμού, που προβλέπεται ήδη από τον κανονισμό (ΕΕ) αριθ. 912/2010 στη σημερινή μορφή του, θα χειρίζεται στο εξής τα καθήκοντα διαπίστευσης ασφαλείας υπό τη διεύθυνση του συμβουλίου διαπίστευσης ασφαλείας και θα εξασφαλίζει την εκτέλεση του μέρους των προγραμμάτων εργασίας του Οργανισμού που αφορούν τη διαπίστευση. Μπορεί επίσης, μετά από πρόσκληση του Ευρωπαϊκού Κοινοβουλίου ή του Συμβουλίου, να υποβάλει έκθεση σχετικά με την εκπλήρωση αυτών των καθηκόντων και να προβαίνει σε δηλώσεις ενώπιον αυτών των οργάνων. Όσον αφορά την εφαρμογή της διοργανικής προσέγγισης για τους αποκεντρωμένους οργανισμούς, η εναρμόνιση με τις αρχές που ορίζονται σε αυτή την προσέγγιση αφορά ιδίως τους κανόνες έκδοσης των αποφάσεων του διοικητικού συμβουλίου, τη διάρκεια της θητείας των μελών του διοικητικού συμβουλίου και του συμβουλίου διαπίστευσης ασφαλείας καθώς και των προέδρων τους, την ύπαρξη ενός πολυετούς προγράμματος εργασίας, τις εξουσίες του διοικητικού συμβουλίου σε θέματα διαχείρισης προσωπικού, την αξιολόγηση και την αναθεώρηση του κανονισμού, την πρόληψη της σύγκρουσης συμφερόντων και την επεξεργασία ευαίσθητων μη διαβαθμισμένων πληροφοριών. 4. ΔΗΜΟΣΙΟΝΟΜΙΚΗ ΕΠΙΠΤΩΣΗ Τα νομικά στοιχεία της πρότασης που αναφέρονται στο σημείο 3 ανωτέρω δεν έχουν καμία επίπτωση στον προϋπολογισμό. Αντίθετα, το νομοθετικό δημοσιονομικό δελτίο που συνδέεται με τον κανονισμό (ΕΕ) αριθ. 912/2010, το οποίο συνοδεύει την πρόταση και εντάσσει τις νέες ανάγκες σε προσωπικό του Οργανισμού οι οποίες συνδέονται με τα νέα καθήκοντα που ενδεχομένως του ανατεθούν, όπως η λειτουργία των ευρωπαϊκών συστημάτων GNSS, εκφράζει αυτές τις ανάγκες σε δημοσιονομικό επίπεδο. Σε όρους προϋπολογισμού, τα αναγκαία ποσά έχουν ήδη περιληφθεί στην πρόταση της Επιτροπής για το επόμενο δημοσιονομικό πλαίσιο της περιόδου 2014-2020. Θα χρηματοδοτηθούν με αναδιάταξη των πιστώσεων στο εσωτερικό των γραμμών του προϋπολογισμού των προγραμμάτων GNSS, όπως και οι συμπληρωματικές ανάγκες για το έτος 2013. Πρέπει να σημειωθεί ότι οι δαπάνες που συνδέονται με νέες ανάγκες του Οργανισμού σε προσωπικό θα αντισταθμιστούν εν μέρει με την κατάργηση τριάντα θέσεων στον πίνακα προσωπικού της Επιτροπής κατά την ίδια περίοδο 2014-2020. Οι λεπτομέρειες δημοσιονομικού χαρακτήρα εμφαίνονται στο νομοθετικό δημοσιονομικό δελτίο που επισυνάπτεται. Πρέπει, σε κάθε περίπτωση, να επισημανθεί ότι τα αριθμητικά στοιχεία που παρατίθενται στο νομοθετικό δημοσιονομικό δελτίο εξαρτώνται, αφενός, από την έγκριση από την αρμόδια για τον προϋπολογισμό αρχή του δημοσιονομικού πλαισίου της περιόδου 2014-2020 και, αφετέρου, από την έκδοση του μελλοντικού κανονισμού GNSS. 2013/0022 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 912/2010 για τη σύσταση Οργανισμού του ευρωπαϊκού GNSS ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 172, Έχοντας υπόψη την πρόταση της Ευρωπαϊκής Επιτροπής, Έπειτα από διαβίβαση του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[4], Έχοντας υπόψη τη γνώμη της Επιτροπής των Περιφερειών[5], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Από τις διατάξεις του άρθρου 16 του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και Galileo)[6] σε συνδυασμό με το άρθρο 2 του κανονισμού (ΕΕ) αριθ. 912/2010 του Ευρωπαϊκού Κοινοβουλίου και του Συμβουλίου για τη σύσταση του Οργανισμού του ευρωπαϊκού GNSS, την ακύρωση του κανονισμού (ΕΚ) αριθ. 1321/2004 του Συμβουλίου σχετικά με τη δημιουργία δομών διαχείρισης για τα ευρωπαϊκά προγράμματα δορυφορικής ραδιοπλοήγησης και την τροποποίηση του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου[7] συνάγεται ότι ο Οργανισμός του ευρωπαϊκού GNSS (εφεξής ο «Οργανισμός») ασκεί τη διαπίστευση των ευρωπαϊκών συστημάτων δορυφορικής ραδιοπλοήγησης (εφεξής «τα συστήματα») σε θέματα ασφαλείας και, προς τον σκοπό αυτό, κινεί και εποπτεύει την εφαρμογή των διαδικασιών ασφαλείας και διενεργεί ελέγχους ασφαλείας. (2) Οι διατάξεις του κανονισμού (ΕΕ) αριθ. 912/2010, και ιδίως οι διατάξεις του κεφαλαίου ΙΙΙ του κανονισμού, ορίζουν ρητά τους όρους υπό τους οποίους ο Οργανισμός εκτελεί την αποστολή του όσον αφορά τη διαπίστευση ασφαλείας των συστημάτων. Προβλέπουν ιδίως, ως ζήτημα αρχής, ότι οι αποφάσεις διαπίστευσης ασφαλείας λαμβάνονται ανεξάρτητα από την Επιτροπή και τους αρμόδιους φορείς για την εφαρμογή των ευρωπαϊκών προγραμμάτων δορυφορικής ραδιοπλοήγησης (εφεξής τα «προγράμματα») και ότι η αρχή διαπίστευσης ασφαλείας των συστημάτων συγκροτεί στο εσωτερικό του Οργανισμού ένα αυτόνομο όργανο που λαμβάνει τις αποφάσεις του με ανεξάρτητο τρόπο. (3) Κατ’ εφαρμογή αυτής της αρχής, ο κανονισμός (ΕΕ) αριθ. 912/2010 θεσπίζει το συμβούλιο διαπίστευσης ασφαλείας των ευρωπαϊκών συστημάτων GNSS (εφεξής «συμβούλιο διαπίστευσης ασφαλείας») το οποίο, μαζί με το διοικητικό συμβούλιο και τον εκτελεστικό διευθυντή, είναι ένα από τα τρία όργανα του Οργανισμού. Το όργανο αυτό εκτελεί τα καθήκοντα που έχουν ανατεθεί στον Οργανισμό σε θέματα διαπίστευσης ασφαλείας και εξουσιοδοτείται να λαμβάνει, εξ ονόματος του Οργανισμού, τις αποφάσεις για θέματα διαπίστευσης ασφαλείας. Εκδίδει τον εσωτερικό κανονισμό του και ορίζει τον πρόεδρό του. (4) Ο κανονισμός (ΕΕ) αριθ. xxx/2013 του Ευρωπαϊκού Κοινοβουλίου και του Συμβουλίου σχετικά με την εφαρμογή και λειτουργία των ευρωπαϊκών συστημάτων δορυφορικής ραδιοπλοήγησης[8], που αντικαθιστά τον κανονισμό (ΕΚ) αριθ. 683/2008 και θα αρχίσει να ισχύει την 1η Ιανουαρίου 2014, καθορίζει το σύστημα της δημόσιας διαχείρισης των προγραμμάτων κατά την περίοδο 2014-2020. Διευρύνει τα καθήκοντα που έχουν ανατεθεί στον Οργανισμό και προβλέπει ιδίως ότι ο Οργανισμός μπορεί να διαδραματίσει σημαντικό ρόλο στη λειτουργία των συστημάτων. (5) Σε αυτό το νέο πλαίσιο, είναι επιτακτική η ανάγκη να εξασφαλιστεί ότι το συμβούλιο διαπίστευσης ασφαλείας μπορεί να εκτελεί την αποστολή που του έχει ανατεθεί με απόλυτη ανεξαρτησία, ιδίως έναντι των άλλων οργάνων και δραστηριοτήτων του Οργανισμού. Πρέπει, συνεπώς, να υπάρξει μεγαλύτερος διαχωρισμός, στο εσωτερικό του Οργανισμού, των καθηκόντων διαπίστευσης από τις άλλες δραστηριότητες, όπως η διαχείριση του κέντρου ασφαλείας, η συμβολή στη λειτουργία των συστημάτων και όλα τα καθήκοντα τα οποία μπορεί η Επιτροπή να αναθέσει στον Οργανισμό με εξουσιοδοτήσεις, και ιδίως τα καθήκοντα που συνδέονται με τη λειτουργία των συστημάτων. Προς τον σκοπό αυτό, πρέπει να υπάρξει σαφής και αποτελεσματικός διαχωρισμός στο εσωτερικό του Οργανισμού ανάμεσα στις διάφορες δραστηριότητές του, το αργότερο έως την 1η Ιανουαρίου 2014. (6) Προς τον σκοπό αυτό, απαιτείται τροποποίηση του κανονισμού (ΕΕ) αριθ. 912/2010, με πρωταρχικό σκοπό να υπάρξει μεγαλύτερη αυτονομία και να αυξηθούν οι εξουσίες του συμβουλίου διαπίστευσης ασφαλείας και του προέδρου του και να εναρμονιστεί ένα μεγάλο μέρος αυτών των εξουσιών με τις αντίστοιχες εξουσίες του διοικητικού συμβουλίου και του εκτελεστικού διευθυντή του Οργανισμού, προβλέποντας παράλληλα υποχρέωση συνεργασίας μεταξύ των διαφόρων οργάνων του Οργανισμού. (7) Όσον αφορά το συμβούλιο διαπίστευσης ασφαλείας, θα πρέπει το συμβούλιο αυτό, και όχι το διοικητικό συμβούλιο, να καταρτίζει και να εγκρίνει το μέρος των προγραμμάτων εργασίας του Οργανισμού που περιγράφει τις επιχειρησιακές δραστηριότητες οι οποίες συνδέονται με τη διαπίστευση ασφαλείας των συστημάτων και το μέρος της ετήσιας έκθεσης δραστηριοτήτων και προοπτικών του Οργανισμού που συνδέονται με τα καθήκοντα διαπίστευσης ασφαλείας των συστημάτων και να τα διαβιβάζει έγκαιρα στο διοικητικό συμβούλιο, ώστε να ενσωματώνονται στο πρόγραμμα εργασίας και στην ετήσια έκθεση του Οργανισμού. Θα πρέπει επίσης να ασκεί πειθαρχικό έλεγχο επί του εκτελεστικού διευθυντή. (8) Θα ήταν επιθυμητό να ανατεθεί στον πρόεδρο του συμβουλίου διαπίστευσης ασφαλείας, σε σχέση με τα καθήκοντα διαπίστευσης ασφαλείας, ρόλος συγκρίσιμος με αυτόν που ασκεί ο εκτελεστικός διευθυντής σε σχέση με τις άλλες δραστηριότητες του Οργανισμού. Έτσι, εκτός από το καθήκον εκπροσώπησης του Οργανισμού που προβλέπεται ήδη από τον κανονισμό (ΕΕ) αριθ. 912/2010 στη μορφή του της 22ας Σεπτεμβρίου 2010, ο πρόεδρος του συμβουλίου διαπίστευσης ασφαλείας θα πρέπει να ασκεί τα καθήκοντα διαπίστευσης ασφαλείας υπό την εποπτεία του συμβουλίου διαπίστευσης ασφαλείας και να εξασφαλίζει την εφαρμογή του μέρους των προγραμμάτων εργασίας του Οργανισμού που αφορά τη διαπίστευση. Θα πρέπει επίσης, με πρόσκληση του Ευρωπαϊκού Κοινοβουλίου ή του Συμβουλίου, να είναι σε θέση να υποβάλλει έκθεση σχετικά με την άσκηση των καθηκόντων του και να προβαίνει σε δηλώσεις ενώπιον των οργάνων αυτών. (9) Επιπλέον, πάντοτε με γνώμονα τη διατήρηση της αυτονομίας του συμβουλίου διαπίστευσης ασφαλείας, και για την αποτροπή κάθε σύγκρουσης συμφερόντων, θα ήταν επίσης σκόπιμο, αφενός, το συμβούλιο διαπίστευσης ασφαλείας και το προσωπικό του Οργανισμού που τίθεται υπό τον έλεγχό του να ασκούν τα καθήκοντά τους σε έναν τόπο που εγγυάται την αυτονομία και την ανεξαρτησία έναντι των άλλων δραστηριοτήτων του Οργανισμού, ιδίως έναντι των επιχειρησιακών δραστηριοτήτων που συνδέονται με τη λειτουργία των συστημάτων και, αφετέρου, ο εσωτερικός κανονισμός του Οργανισμού σε θέματα προσωπικού να εγγυάται την αυτονομία και ανεξαρτησία του προσωπικού που ασκεί τα καθήκοντα διαπίστευσης ασφαλείας έναντι του προσωπικού που ασκεί τις άλλες δραστηριότητες του Οργανισμού. (10) Εξάλλου, λαμβάνοντας υπόψη τη συμμετοχή ορισμένων τρίτων χωρών στα ευρωπαϊκά προγράμματα GNSS, περιλαμβανομένων των θεμάτων ασφαλείας, θα πρέπει να προβλεφθεί ρητά ότι εκπρόσωποι τρίτων χωρών μπορούν να συμμετέχουν, με τους όρους που θα καθοριστούν στις εργασίες του συμβουλίου διαπίστευσης ασφαλείας. (11) Ακόμη, θα πρέπει ο κανονισμός (ΕΕ) αριθ. 912/2010 να εναρμονιστεί με τις αρχές που παρατίθενται στην κοινή θέση του Κοινοβουλίου, του Συμβουλίου και της Επιτροπής σχετικά με τους αποκεντρωμένους οργανισμούς, που υιοθετήθηκε από αυτά τα τρία όργανα στις 5 Ιουλίου, 26 Ιουνίου και 12 Ιουνίου 2012 αντίστοιχα, ιδίως όσον αφορά τους κανόνες έκδοσης των αποφάσεων του διοικητικού συμβουλίου, τη διάρκεια της θητείας των μελών του διοικητικού συμβουλίου και του συμβουλίου διαπίστευσης ασφαλείας καθώς και των προέδρων τους, την κατάρτιση πολυετούς προγράμματος εργασίας, τις εξουσίες του διοικητικού συμβουλίου σε θέματα διαχείρισης προσωπικού, την αξιολόγηση και αναθεώρηση του κανονισμού, την πρόληψη της σύγκρουσης συμφερόντων, την επεξεργασία ευαίσθητων μη διαβαθμισμένων πληροφοριών. (12) Τα οικονομικά συμφέροντα της Ευρωπαϊκής Ένωσης θα πρέπει να προστατεύονται μέσω αναλογικών μέτρων καθόλη τη διάρκεια του κύκλου των δαπανών, συμπεριλαμβανομένης της πρόληψης και της ανίχνευσης παρατυπιών, μέσω της διενέργειας ερευνών, της ανάκτησης απολεσθέντων, εσφαλμένως καταβληθέντων ή μη ορθώς χρησιμοποιηθέντων κονδυλίων και, εφόσον χρειάζεται, μέσω της επιβολής κυρώσεων. (13) Τέλος, εφόσον το άρθρο [8] του κανονισμού (ΕΕ) αριθ. xxx/2013 [μελλοντικός κανονισμός του GNSS] παρέχει στα κράτη μέλη τη δυνατότητα να εισφέρουν πρόσθετα κεφάλαια για τη χρηματοδότηση ορισμένων στοιχείων των προγραμμάτων, πρέπει να επιτραπεί στον Οργανισμό να συνάπτει κοινές συμβάσεις με τα κράτη μέλη, όταν αυτό κρίνεται αναγκαίο για την εκπλήρωση των καθηκόντων του. (14) Κατά συνέπεια, θα πρέπει να τροποποιηθεί ο κανονισμός (ΕΚ) αριθ. 912/2010, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 912/2010 τροποποιείται ως εξής: (1) το άρθρο 3 αντικαθίσταται από το ακόλουθο κείμενο : «Άρθρο 3 Όργανα 1. Τα όργανα του Οργανισμού είναι: α) το διοικητικό συμβούλιο, β) ο εκτελεστικός διευθυντής, γ) το συμβούλιο διαπίστευσης ασφαλείας των ευρωπαϊκών συστημάτων GNSS. 2. Τα όργανα του Οργανισμού εκτελούν τα καθήκοντά τους, όπως ορίζονται στα άρθρα 6, 8 και 11 αντίστοιχα, σύμφωνα με τις κατευθυντήριες γραμμές που όρισε η Επιτροπή, όπως προβλέπει το άρθρο 16 του κανονισμού (ΕΚ) αριθ. 683/2008. 3. Το διοικητικό συμβούλιο και ο εκτελεστικός διευθυντής, αφενός, και το συμβούλιο διαπίστευσης ασφαλείας των ευρωπαϊκών συστημάτων GNSS και ο πρόεδρός του, αφετέρου, συνεργάζονται όρους που προβλέπουν οι εσωτερικοί κανόνες του Οργανισμού, όπως ο εσωτερικός κανονισμός του διοικητικού συμβουλίου, ο εσωτερικός κανονισμός του συμβουλίου διαπίστευσης ασφαλείας, οι δημοσιονομικοί κανόνες που εφαρμόζονται στον οργανισμό, οι διατάξεις εφαρμογής του κανονισμού υπηρεσιακής κατάστασης του προσωπικού και οι διατάξεις που αφορούν την πρόσβαση στα έγγραφα.» (2) το άρθρο 4 αντικαθίσταται από το ακόλουθο κείμενο : «Άρθρο 4 Νομικό καθεστώς, τοπικά γραφεία 1. Ο Οργανισμός αποτελεί οργανισμό της Ένωσης. Διαθέτει νομική προσωπικότητα. 2. Ο Οργανισμός διαθέτει σε κάθε κράτος μέλος την ευρύτερη ικανότητα δικαίου που αναγνωρίζει σε νομικά πρόσωπα η εθνική νομοθεσία. Δύναται ειδικότερα να αποκτά ή να εκποιεί ακίνητα ή κινητά αγαθά και να παρίσταται στα δικαστήρια. 3. Ο Οργανισμός μπορεί να εγκαθιδρύει τοπικά γραφεία του στα κράτη μέλη, υπό την επιφύλαξη της έγκρισής τους, ή σε τρίτες χώρες που συμμετέχουν στις εργασίες του Οργανισμού, σύμφωνα με το άρθρο 23. Οι διατάξεις σχετικά με την εγκατάσταση και τη λειτουργία του Οργανισμού στα κράτη μέλη και τις τρίτες χώρες που τον φιλοξενούν, καθώς και τα πλεονεκτήματα που παρέχουν τα εν λόγω κράτη και τρίτες χώρες στον εκτελεστικό διευθυντή, στα μέλη του διοικητικού συμβουλίου, στο προσωπικό του Οργανισμού και στα μέλη της οικογένειάς τους αποτελούν αντικείμενο ειδικών ρυθμίσεων που συνάπτουν ο Οργανισμός και τα εν λόγω κράτη και τρίτες χώρες. Οι ειδικές ρυθμίσεις εγκρίνονται από το διοικητικό συμβούλιο. Τα κράτη μέλη και οι τρίτες χώρες υποδοχής εξασφαλίζουν στον Οργανισμό το βέλτιστο δυνατό πλαίσιο για τη διεξαγωγή των δραστηριοτήτων του, ιδίως όσον αφορά: α) την ευκολία πρόσβασης στις εγκαταστάσεις του· β) την ύπαρξη κατάλληλης εκπαιδευτικής υποδομής για τα παιδιά των μελών του προσωπικού και των αποσπασμένων εθνικών εμπειρογνωμόνων, γ) την πρόσβαση στην αγορά εργασίας, στο σύστημα κοινωνικής ασφάλισης και περίθαλψης για τις οικογένειες των μελών του προσωπικού και των αποσπασμένων εθνικών εμπειρογνωμόνων. 4. Ο Οργανισμός εκπροσωπείται από τον εκτελεστικό διευθυντή του, υπό την επιφύλαξη του άρθρου 11α παράγραφος 1 στοιχείο δ).» (3) το άρθρο 5 τροποποιείται ως εξής: α) η παράγραφος 2 αντικαθίσταται από το ακόλουθο κείμενο: « 2. Το διοικητικό συμβούλιο απαρτίζεται από: α) έναν εκπρόσωπο που διορίζει κάθε κράτος μέλος, β) πέντε εκπροσώπους που διορίζονται από την Επιτροπή, γ) έναν εκπρόσωπο χωρίς δικαίωμα ψήφου που ορίζεται από το Ευρωπαϊκό Κοινοβούλιο Η διάρκεια της θητείας των μελών του διοικητικού συμβουλίου είναι τετραετής, με δυνατότητα ανανέωσης. Ένας εκπρόσωπος του συμβουλίου διαπίστευσης ασφαλείας των ευρωπαϊκών συστημάτων GNSS, ένας εκπρόσωπος του Ύπατου Εκπροσώπου για θέματα εξωτερικής πολιτικής και πολιτικής ασφάλειας (εφεξής «ΥΕ») και ένας εκπρόσωπος του Ευρωπαϊκού Οργανισμού Διαστήματος (εφεξής «ΕΟΔ») καλούνται να παρίστανται στις συνεδριάσεις του διοικητικού συμβουλίου με την ιδιότητα του παρατηρητή.» β) η παράγραφος 4 αντικαθίσταται από το ακόλουθο κείμενο: « 4. Το διοικητικό συμβούλιο εκλέγει έναν πρόεδρο και έναν αντιπρόεδρο από τα μέλη του. Ο αντιπρόεδρος αντικαθιστά αυτοδικαίως τον πρόεδρο όταν αυτός κωλύεται να ασκήσει τα καθήκοντά του. Η διάρκεια της θητείας του προέδρου και του αντιπροέδρου είναι δύο έτη, ανανεώσιμη μία φορά, και λήγει όταν αυτοί απολέσουν την ιδιότητα του μέλους του διοικητικού συμβουλίου.» γ) η παράγραφος 6 αντικαθίσταται από το ακόλουθο κείμενο: « 6. Εφόσον ο παρών κανονισμός δεν περιέχει αντίθετη διάταξη, το διοικητικό συμβούλιο λαμβάνει τις αποφάσεις του με την απόλυτη πλειοψηφία των μελών του που έχουν δικαίωμα ψήφου. Για την εκλογή του προέδρου του διοικητικού συμβουλίου και του αντιπροέδρου του, για την έγκριση του προϋπολογισμού και των προγραμμάτων εργασίας απαιτείται πλειοψηφία δύο τρίτων του συνόλου των μελών που έχουν δικαίωμα ψήφου.» (4) το άρθρο 6 αντικαθίσταται από το ακόλουθο κείμενο: «Άρθρο 6 Καθήκοντα του διοικητικού συμβουλίου 1. Το διοικητικό συμβούλιο μεριμνά ώστε ο Οργανισμός να εκτελεί την αποστολή που του έχει ανατεθεί, με τους όρους που καθορίζονται στον παρόντα κανονισμό και για τον σκοπό αυτό λαμβάνει κάθε αναγκαία απόφαση, με την επιφύλαξη των αρμοδιοτήτων που ανατίθενται στο συμβούλιο διαπίστευσης ασφαλείας για τις δραστηριότητες που εμπίπτουν στο πεδίο του κεφαλαίου ΙΙΙ. 2. Επιπλέον, το διοικητικό συμβούλιο ασκεί τα ακόλουθα καθήκοντα: α) εγκρίνει, το αργότερο έως την 30ή Ιουνίου του πρώτου έτους του πολυετούς δημοσιονομικού πλαισίου το οποίο προβλέπεται στο άρθρο 312 της Συνθήκης για τη λειτουργία της Ευρωπαϊκής Ένωσης, το πολυετές πρόγραμμα εργασίας του Οργανισμού για την περίοδο η οποία καλύπτεται από το πολυετές δημοσιονομικό πλαίσιο, αφού ενσωματώσει σε αυτό το μέρος που συντάσσει το συμβούλιο διαπίστευσης ασφαλείας, σύμφωνα με το άρθρο 11 παράγραφος 3 στοιχείο β) και αφού λάβει τη σύμφωνη γνώμη της Επιτροπής· β) εκδίδει, το αργότερο έως την 15η Νοεμβρίου κάθε έτους, το πρόγραμμα εργασίας του Οργανισμού για το επόμενο έτος, αφού ενσωματώσει σε αυτό το μέρος που συντάσσει το συμβούλιο διαπίστευσης ασφαλείας, σύμφωνα με το άρθρο 11 παράγραφος 3 στοιχείο γ), και αφού λάβει τη σύμφωνη γνώμη της Επιτροπής· γ) εκτελεί τα καθήκοντα σχετικά με τον προϋπολογισμό που προβλέπονται στο άρθρο 13 παράγραφος 5, 6, 10 και 11 και στο άρθρο 14 παράγραφος 5· δ) εποπτεύει τη λειτουργία του κέντρου ασφαλείας του Galileo (στο εξής «κέντρο παρακολούθησης ασφαλείας του Galileo» ή «GSMC») κατά το άρθρο 16 στοιχείο α) σημείο ii) του κανονισμού (ΕΚ) αριθ. 683/2008· ε) καθορίζει τις διατάξεις εφαρμογής του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (*) σύμφωνα με το άρθρο 21· στ) εκδίδει την ετήσια έκθεση δραστηριοτήτων και προοπτικών του Οργανισμού, αφού ενσωματώσει σε αυτήν το μέρος που συντάσσει το συμβούλιο διαπίστευσης ασφαλείας, σύμφωνα με το άρθρο 11 παράγραφος 3 στοιχείο γ), και την διαβιβάζει έως την 1η Ιουλίου στο Ευρωπαϊκό Κοινοβούλιο, το Συμβούλιο, την Επιτροπή και το Ελεγκτικό Συνέδριο· ζ) δίνει την κατάλληλη συνέχεια στα συμπεράσματα και τις συστάσεις των αξιολογήσεων που προβλέπονται στο άρθρο 26, καθώς και στα συμπεράσματα και τις συστάσεις που διατυπώνονται σε έρευνες της Ευρωπαϊκής Υπηρεσίας Καταπολέμησης της Απάτης (OLAF), και όλων των εκθέσεων εξωτερικού ή εσωτερικού ελέγχου και διαβιβάζει στην αρμόδια για τον προϋπολογισμό αρχή κάθε πληροφορία σχετική με τα αποτελέσματα των διαδικασιών αξιολόγησης· η) γνωμοδοτεί στον εκτελεστικό διευθυντή σχετικά με τις συμβάσεις μεταβίβασης αρμοδιοτήτων που συνάπτουν η Επιτροπή και ο Οργανισμός βάσει του άρθρου [15 παράγραφος 1 στοιχείο δ)] του κανονισμού [μελλοντικός κανονισμός του GNSS] πριν από την υπογραφή τους· θ) εκδίδει τον εσωτερικό κανονισμό του. 3. Όσον αφορά το προσωπικό του Οργανισμού, το διοικητικό συμβούλιο ασκεί τις εξουσίες της αρμόδιας για τους διορισμούς αρχής και της αρμόδιας αρχής για τη σύναψη συμβάσεων πρόσληψης, που ανατίθενται από τον κανονισμό υπηρεσιακής κατάστασης των υπαλλήλων της Ευρωπαϊκής Ένωσης και το καθεστώς που εφαρμόζεται στο λοιπό προσωπικό αντίστοιχα («αρμόδιες για τους διορισμούς αρχές»). Το διοικητικό συμβούλιο εκδίδει, σύμφωνα με τη διαδικασία που προβλέπεται στο άρθρο 110 του κανονισμού υπηρεσιακής κατάστασης των υπαλλήλων, απόφαση δυνάμει του άρθρου 2 παράγραφος 1 του κανονισμού υπηρεσιακής κατάστασης των υπαλλήλων και του άρθρου 6 του καθεστώτος που εφαρμόζεται στο λοιπό προσωπικό, με την οποία εκχωρεί στον εκτελεστικό διευθυντή τις αντίστοιχες αρμοδιότητες που ανήκουν στην αρμόδια για τους διορισμούς αρχή και καθορίζει τις προϋποθέσεις υπό τις οποίες μπορεί να ανασταλεί η εν λόγω εκχώρηση αρμοδιοτήτων. Ο εκτελεστικός διευθυντής εξουσιοδοτείται να μεταβιβάζει περαιτέρω τις εν λόγω αρμοδιότητες. Δυνάμει του προηγούμενου εδαφίου, όταν το επιβάλλουν εξαιρετικές συνθήκες, το διοικητικό συμβούλιο δύναται, με την έκδοση απόφασης, να αναστείλει προσωρινά την εκχώρηση των αρμοδιοτήτων που ανήκουν στην αρμόδια για τους διορισμούς αρχή στον εκτελεστικό διευθυντή και των αρμοδιοτήτων που ο τελευταίος μεταβίβασε περαιτέρω, και να τις ασκήσει το ίδιο ή να τις εκχωρήσει σε ένα από τα μέλη του ή σε ένα μέλος του προσωπικού διαφορετικό από τον εκτελεστικό διευθυντή. Εντούτοις, κατά παρέκκλιση του δευτέρου εδαφίου, το διοικητικό συμβούλιο υποχρεούται να μεταβιβάζει στον πρόεδρο του συμβουλίου διαπίστευσης ασφαλείας τις εξουσίες που προβλέπονται στο πρώτο εδάφιο όσον αφορά την πρόσληψη, την αξιολόγηση και την μετάταξη του προσωπικού που εκτελεί τα καθήκοντα που εμπίπτουν στο κεφάλαιο ΙΙΙ καθώς και τη λήψη πειθαρχικών μέτρων έναντι του εν λόγω προσωπικού. Το διοικητικό συμβούλιο αποφασίζει τις διατάξεις εφαρμογής του κανονισμού υπηρεσιακής κατάστασης των υπαλλήλων της Ευρωπαϊκής Ένωσης και του καθεστώτος που εφαρμόζεται στο λοιπό προσωπικό σύμφωνα με τη διαδικασία που προβλέπεται στο άρθρο 110 του εν λόγω κανονισμού. Όσον αφορά τις προσλήψεις, την αξιολόγηση, τις μετατάξεις του προσωπικού που συμμετέχει στις δραστηριότητες οι οποίες εμπίπτουν στο κεφάλαιο ΙΙΙ και τα πειθαρχικά μέτρα που χρειάζεται να ληφθούν σχετικά με το εν λόγω προσωπικό, ζητεί προηγουμένως τη γνώμη του συμβουλίου διαπίστευσης ασφαλείας και λαμβάνει δεόντως υπόψη τις παρατηρήσεις του. Καθορίζει επίσης τις διατάξεις σχετικές με την απόσπαση των αποσπασμένων εθνικών εμπειρογνωμόνων που προβλέπονται στο άρθρο 15γ, κατόπιν διαβούλευσης με το συμβούλιο διαπίστευσης ασφαλείας και αφότου λάβει δεόντως υπόψη του τις παρατηρήσεις του. 4. Το διοικητικό συμβούλιο ορίζει τον εκτελεστικό διευθυντή και μπορεί να παρατείνει ή να τερματίσει τη θητεία του σύμφωνα με το άρθρο 15β παράγραφος 4. Ασκεί πειθαρχικό έλεγχο επί του εκτελεστικού διευθυντή. _________________ (*) ΕΕ L 145, της 31.5.2001, σ. 43.» (5) το άρθρο 7 αντικαθίσταται από το ακόλουθο κείμενο : «Άρθρο 7 Εκτελεστικός διευθυντής Ο Οργανισμός διοικείται από τον εκτελεστικό διευθυντή του, ο οποίος εκτελεί τα καθήκοντά του υπό την εποπτεία του διοικητικού συμβουλίου, με την επιφύλαξη των προβλεπόμενων στο άρθρο 11 και 11α εξουσιών που ανατίθενται στο συμβούλιο διαπίστευσης ασφαλείας και στον πρόεδρο του συμβουλίου διαπίστευσης ασφαλείας αντιστοίχως. (6) το άρθρο 8 τροποποιείται ως εξής: «Άρθρο 8 Καθήκοντα του εκτελεστικού διευθυντή Ο εκτελεστικός διευθυντής εκτελεί τα ακόλουθα καθήκοντα: (1) είναι αρμόδιος για την εκπροσώπηση του Οργανισμού, με εξαίρεση τις δραστηριότητες και τις αποφάσεις που εμπίπτουν στα κεφάλαια ΙΙ και ΙΙΙ, και είναι υπεύθυνος για τη διαχείρισή του· υπογράφει τις συμβάσεις μεταβίβασης αρμοδιοτήτων που συνάπτουν η Επιτροπή και ο Οργανισμός βάσει του άρθρου [15 παράγραφος 1 στοιχείο δ)] του κανονισμού [μελλοντικός κανονισμός του GNSS]· (2) προετοιμάζει τις εργασίες του διοικητικού συμβουλίου και συμμετέχει, χωρίς δικαίωμα ψήφου, στις εργασίες του διοικητικού συμβουλίου· (3) εξασφαλίζει την εκτέλεση των προγραμμάτων εργασίας του Οργανισμού υπό τον έλεγχο του διοικητικού συμβουλίου, με εξαίρεση το μέρος των προγραμμάτων που εμπίπτει στο κεφάλαιο ΙΙΙ· (4) προβαίνει σε όλες τις δέουσες ενέργειες και συγκεκριμένα την έγκριση εσωτερικών διοικητικών οδηγιών και τη δημοσίευση ανακοινώσεων, έτσι ώστε να διασφαλίζει τη λειτουργία του Οργανισμού σύμφωνα με τον παρόντα κανονισμό· (5) καταρτίζει σχέδιο προβλέψεων του προϋπολογισμού όσον αφορά τα έσοδα και τις δαπάνες του Οργανισμού σύμφωνα με το άρθρο 13, και εκτελεί τον προϋπολογισμό σύμφωνα με το άρθρο 14· (6) συντάσσει κάθε έτος, λαμβάνοντας δεόντως υπόψη τις παρατηρήσεις του προέδρου του συμβουλίου διαπίστευσης ασφαλείας όσον αφορά τις δραστηριότητες που υπάγονται στο κεφάλαιο ΙΙΙ, σχέδιο γενικής έκθεσης και το υποβάλλει στο διοικητικό συμβούλιο· (7) μεριμνά ώστε ο Οργανισμός, ως υπεύθυνος για τη λειτουργία του GSMC, να είναι σε θέση να ανταποκρίνεται σε οδηγίες δυνάμει της κοινής δράσης 2004/552/ΚΕΠΠΑ· (8) καθορίζει την οργανωτική δομή του Οργανισμού και την υποβάλλει προς έγκριση στο διοικητικό συμβούλιο· (9) ασκεί, όσον αφορά το προσωπικό του Οργανισμού, τις αρμοδιότητες που προβλέπονται στο άρθρο 6 παράγραφος 3 πρώτο εδάφιο, εφόσον αυτές του ανατίθενται σύμφωνα με το δεύτερο εδάφιο της ίδιας παραγράφου· (10) μπορεί να λάβει, μετά από έγκριση του διοικητικού συμβουλίου, τα αναγκαία μέτρα για την ίδρυση τοπικών γραφείων στα κράτη μέλη σύμφωνα με το άρθρο 4· (11) μεριμνά για την παροχή γραμματειακής υποστήριξης καθώς και για όλους τους πόρους που είναι αναγκαίοι για την εύρυθμη λειτουργία του συμβουλίου διαπίστευσης ασφαλείας και όλων των οργάνων που προβλέπονται στο άρθρο 11 παράγραφος 11. (12) καταρτίζει σχέδιο δράσης ώστε να δοθεί συνέχεια στα συμπεράσματα και τις συστάσεις των αξιολογήσεων που διενεργήθηκαν, και υποβάλλει στην Επιτροπή εξαμηνιαία έκθεση σχετικά με την πρόοδο που επιτεύχθηκε· (13) λαμβάνει τα ακόλουθα μέτρα για την προστασία των οικονομικών συμφερόντων της Ένωσης: i) λαμβάνει προληπτικά μέτρα κατά της απάτης, της διαφθοράς ή κάθε άλλης παράνομης δραστηριότητας, καθώς και άλλα αποτελεσματικά μέτρα ελέγχου· ii) σε περίπτωση παρατυπιών προβαίνει στην ανάκτηση των ποσών που καταβλήθηκαν αχρεωστήτως και, εάν αυτό κρίνεται αναγκαίο, επιβάλλει αποτελεσματικές, αναλογικές και αποτρεπτικές διοικητικές και οικονομικές κυρώσεις· (14) καταρτίζει στρατηγική κατά της απάτης για τον Οργανισμό και την διαβιβάζει προς έγκριση στο διοικητικό συμβούλιο.» (7) παρεμβάλλεται το ακόλουθο άρθρο 8α: «Άρθρο 8α Προγράμματα εργασίας και ετήσια έκθεση 1. Το αναφερόμενο στο άρθρο 6 παράγραφος 2 στοιχείο γ) πολυετές πρόγραμμα του Οργανισμού προβλέπει τα καθήκοντα που πρέπει να ασκεί ο Οργανισμός κατά την περίοδο που καλύπτεται από το προβλεπόμενο στο άρθρο 312 της Συνθήκης για τη λειτουργία της Ευρωπαϊκής Ένωσης πολυετές δημοσιονομικό πλαίσιο, συμπεριλαμβανομένων των ενεργειών που συνδέονται με τις διεθνείς σχέσεις και την επικοινωνία για τις οποίες είναι υπεύθυνος. Το παρόν πρόγραμμα καθορίζει τους ανθρώπινους και χρηματοδοτικούς πόρους που διατίθενται σε κάθε δραστηριότητα. Λαμβάνει υπόψη το αποτέλεσμα των προβλεπόμενων στο άρθρο 26 αξιολογήσεων. 2. Βάσει του πολυετούς προγράμματος εργασίας, το αναφερόμενο στο άρθρο 6 παράγραφος 2 στοιχείο δ) ετήσιο πρόγραμμα εργασίας προβλέπει τις ενέργειες τις οποίες οφείλει να διεκπεραιώσει ο Οργανισμός κατά τη διάρκεια του επόμενου έτους, συμπεριλαμβανομένων των ενεργειών που αφορούν τις διεθνείς σχέσεις και την επικοινωνία για τις οποίες είναι υπεύθυνος. Το εν λόγω πρόγραμμα καθορίζει τους ανθρώπινους και χρηματοδοτικούς πόρους που διατίθενται σε κάθε δραστηριότητα. Περιλαμβάνει για ενημερωτικούς σκοπούς τα καθήκοντα που έχει εκχωρήσει, ανά περίπτωση, η Επιτροπή στον Οργανισμό σύμφωνα με το άρθρο [15 παράγραφος 1 στοιχείο δ)] του κανονισμού (μελλοντικός κανονισμός του GNSS). 3. Η προβλεπόμενη στο άρθρο 8 στοιχείο στ) ετήσια γενική έκθεση παρουσιάζει την πρόοδο της εφαρμογής των προγραμμάτων εργασίας του Οργανισμού.» (8) στο άρθρο 10, το στοιχείο ζ) αντικαθίσταται από το ακόλουθο κείμενο: «ζ) η αρχή διαπίστευσης ασφαλείας των ευρωπαϊκών συστημάτων GNSS αποτελεί, στο εσωτερικό του Οργανισμού, αυτοτελές όργανο που λαμβάνει τις αποφάσεις του με τρόπο αυστηρά ανεξάρτητο, και έναντι της Επιτροπής και των άλλων φορέων που είναι υπεύθυνοι για την εφαρμογή των προγραμμάτων, καθώς και έναντι του εκτελεστικού διευθυντή και του διοικητικού συμβουλίου του Οργανισμού·» (9) το άρθρο 11 τροποποιείται ως εξής: α) η παράγραφος 3 αντικαθίσταται από το ακόλουθο κείμενο: « 3. Το συμβούλιο διαπίστευσης ασφαλείας εκτελεί τα ακόλουθα καθήκοντα: α) διεκπεραιώνει τις εργασίες διαπίστευσης ασφαλείας των συστημάτων που συνίστανται στην επαλήθευση της συμβατότητας των συστημάτων με τις απαιτήσεις ασφαλείας του άρθρου 13 του κανονισμού (ΕΚ) αριθ. 683/2008, και της τήρησης των σχετικών κανόνων και κανονισμών ασφαλείας που εφαρμόζονται στο Συμβούλιο και την Επιτροπή· β) εκπονεί και εγκρίνει το αναφερόμενο στο άρθρο 8α παράγραφος 1 μέρος του πολυετούς προγράμματος εργασίας σχετικά με τις επιχειρησιακές δραστηριότητες που υπάγονται στο παρόν κεφάλαιο και με τους χρηματοδοτικούς και ανθρώπινους πόρους που είναι αναγκαίοι για την υλοποίησή τους και το διαβιβάζει έγκαιρα στο διοικητικό συμβούλιο για να ενσωματωθεί στο εν λόγω πολυετές πρόγραμμα εργασίας· γ) εκπονεί και εγκρίνει το μέρος του ετήσιου προγράμματος εργασίας που αναφέρεται στο άρθρο 8α παράγραφος 2 σχετικά με τις επιχειρησιακές δραστηριότητες που υπάγονται στο παρόν κεφάλαιο και με τους χρηματοδοτικούς και ανθρώπινους πόρους που είναι αναγκαίοι για την υλοποίησή τους και το διαβιβάζει έγκαιρα στο διοικητικό συμβούλιο, προκειμένου να ενσωματωθεί στο εν λόγω πρόγραμμα εργασίας· δ) εκπονεί και εγκρίνει το μέρος της ετήσιας έκθεσης που αναφέρεται στο άρθρο 6 παράγραφος 2 στοιχείο στ) αναφορικά με τις δραστηριότητες και τις προοπτικές του Οργανισμού που εμπίπτουν στο παρόν κεφάλαιο, καθώς και τους αναγκαίους χρηματοδοτικούς και ανθρώπινους πόρους για την υλοποίησή τους, και το διαβιβάζει έγκαιρα στο διοικητικό συμβούλιο, προκειμένου να ενσωματωθεί στην εν λόγω έκθεση· ε) ασκεί πειθαρχικό έλεγχο επί του προέδρου του· στ) θεσπίζει τον εσωτερικό κανονισμό του.» β) οι παράγραφοι 7 και 8 αντικαθίστανται από το ακόλουθο κείμενο: « 7. Το συμβούλιο διαπίστευσης ασφαλείας απαρτίζεται από έναν εκπρόσωπο από κάθε κράτος μέλος, έναν εκπρόσωπο της Επιτροπής και έναν εκπρόσωπο του ΥΕ. Η διάρκεια της θητείας των μελών του συμβουλίου διαπίστευσης ασφαλείας είναι τέσσερα έτη, ανανεώσιμη. Ένας αντιπρόσωπος του ΕΟΔ καλείται να παρίσταται ως παρατηρητής στις συνεδριάσεις του συμβουλίου διαπίστευσης ασφαλείας. Όταν κρίνεται σκόπιμο, η συμμετοχή αντιπροσώπων τρίτων χωρών και οι όροι συμμετοχής τους ορίζονται σύμφωνα με τις διατάξεις του άρθρου 23. 8. Το συμβούλιο διαπίστευσης ασφαλείας εκλέγει έναν πρόεδρο και έναν αντιπρόεδρο από τα μέλη του, με πλειοψηφία δύο τρίτων όλων των μελών που έχουν δικαίωμα ψήφου. Ο αντιπρόεδρος αντικαθιστά αυτοδικαίως τον πρόεδρο, όταν αυτός κωλύεται να ασκήσει τα καθήκοντά του. Το συμβούλιο διαπίστευσης ασφαλείας έχει εξουσία να απολύσει τον πρόεδρο και τον αντιπρόεδρο. Λαμβάνει την απόφαση απόλυσης με πλειοψηφία δύο τρίτων. Η διάρκεια της θητείας του προέδρου και του αντιπροέδρου του συμβουλίου διαπίστευσης ασφαλείας είναι διετής, ανανεώσιμη για μία φορά. Η θητεία τερματίζεται, όταν ο πρόεδρος ή ο αντιπρόεδρος απολέσει την ιδιότητα του μέλους του συμβουλίου διαπίστευσης ασφαλείας.» γ) η παράγραφος 9 διαγράφεται· δ) η παράγραφος 10 αντικαθίσταται από το ακόλουθο κείμενο: « 10. Το συμβούλιο διαπίστευσης ασφαλείας έχει πρόσβαση σε όλους τους ανθρώπινους και υλικούς πόρους που απαιτούνται για την παροχή της κατάλληλης διοικητικής υποστήριξης και για να του δώσουν τη δυνατότητα, από κοινού με τα όργανα που αναφέρονται στην παράγραφο 11, να φέρει εις πέρας την αποστολή του με ανεξαρτησία, ιδίως όσον αφορά τη διαχείριση φακέλων, την κίνηση και παρακολούθηση της εφαρμογής των διαδικασιών ασφαλείας και τη διενέργεια ελέγχων του συστήματος ασφαλείας, την προετοιμασία αποφάσεων και τη διοργάνωση των συνεδριάσεών του. Έχει επίσης πρόσβαση σε κάθε πληροφορία που είναι χρήσιμη για την εκτέλεση αυτών των καθηκόντων και βρίσκεται στη διάθεσή του Οργανισμού, με την επιφύλαξη των προβλεπόμενων στο άρθρο 10 στοιχείο ζ) αρχών της αυτονομίας και ανεξαρτησίας.» ε) προστίθεται η ακόλουθη παράγραφος 17: « 17. Το συμβούλιο διαπίστευσης ασφαλείας και το προσωπικό του Οργανισμού που έχει τεθεί υπό τον έλεγχό του εκτελούν τα καθήκοντά τους κατά τρόπο που εγγυάται την αυτονομία και την ανεξαρτησία έναντι των άλλων δραστηριοτήτων του Οργανισμού, και ιδίως έναντι των επιχειρησιακών δραστηριοτήτων που συνδέονται με τη λειτουργία των συστημάτων.» (10) μετά το άρθρο 11 παρεμβάλλεται το ακόλουθο άρθρο 11α: «Άρθρο 11α Καθήκοντα του προέδρου του συμβουλίου διαπίστευσης ασφαλείας 1. Ο πρόεδρος του συμβουλίου διαπίστευσης ασφαλείας ασκεί τα ακόλουθα καθήκοντα: α) διαχειρίζεται τις δραστηριότητες διαπίστευσης ασφαλείας υπό την εποπτεία του συμβουλίου διαπίστευσης ασφαλείας· β) αναλαμβάνει την εκτέλεση του μέρους των προγραμμάτων εργασίας του Οργανισμού που υπάγεται στο παρόν κεφάλαιο υπό την εποπτεία του συμβουλίου διαπίστευσης ασφαλείας· γ) συνεργάζεται με τον εκτελεστικό διευθυντή για να συμβάλει στην κατάρτιση του σχεδίου οργανογράμματος που προβλέπεται στο άρθρο 13 παράγραφος 3· δ) εξασφαλίζει την εκπροσώπηση του Οργανισμού για τις δραστηριότητες και αποφάσεις που υπάγονται στο παρόν κεφάλαιο· ε) ασκεί, όσον αφορά το προσωπικό του Οργανισμού το οποίο συμμετέχει στις δραστηριότητες που υπάγονται στο παρόν κεφάλαιο, τις αρμοδιότητες που προβλέπονται στο άρθρο 6 παράγραφος 3 πρώτο εδάφιο. Οι αρμοδιότητες αυτές του ανατίθενται σύμφωνα με το τέταρτο εδάφιο της ίδιας παραγράφου. 2. Ο πρόεδρος του συμβουλίου διαπίστευσης ασφαλείας μπορεί να κληθεί από το Ευρωπαϊκό Κοινοβούλιο ή το Συμβούλιο να υποβάλει έκθεση σχετικά με την εκπλήρωση των καθηκόντων του και να προβαίνει σε δηλώσεις ενώπιον αυτών των οργάνων.» (11) το άρθρο 13 τροποποιείται ως εξής: α) η παράγραφος 3 αντικαθίσταται από το ακόλουθο κείμενο: « 3. Ο εκτελεστικός διευθυντής καταρτίζει, σε στενή συνεργασία με τον πρόεδρο του συμβουλίου διαπίστευσης ασφαλείας και για τις δραστηριότητες που υπάγονται στο κεφάλαιο ΙΙΙ, σχέδιο προβλέψεων του προϋπολογισμού για τα έσοδα και τις δαπάνες του Οργανισμού για το επόμενο οικονομικό έτος και το διαβιβάζει στο διοικητικό συμβούλιο και στο συμβούλιο διαπίστευσης ασφαλείας μαζί με σχέδιο οργανογράμματος.» β) η παράγραφος 5 αντικαθίσταται από το ακόλουθο κείμενο: « 5. Κάθε έτος, το διοικητικό συμβούλιο, βάσει του σχεδίου κατάστασης προβλεπόμενων εσόδων και δαπανών και σε στενή συνεργασία με το συμβούλιο διαπίστευσης ασφαλείας για τις δραστηριότητες που υπάγονται στο κεφάλαιο ΙΙΙ, καταρτίζει κατάσταση των προβλεπόμενων εσόδων και δαπανών του Οργανισμού για το επόμενο οικονομικό έτος.» (12) στο άρθρο 14, η παράγραφος 10 αντικαθίσταται από το ακόλουθο κείμενο: «Το Ευρωπαϊκό Κοινοβούλιο, με σύσταση του Συμβουλίου που αποφασίζει με ειδική πλειοψηφία, απαλλάσσει πριν από τις 30 Απριλίου του έτους N + 2 τον εκτελεστικό διευθυντή για την εκτέλεση του προϋπολογισμού του έτους N, με εξαίρεση το τμήμα της εκτέλεσης του προϋπολογισμού που αφορά τα εκχωρούμενα, ανά περίπτωση, καθήκοντα στον Οργανισμό βάσει του άρθρου [15 παράγραφος 1 στοιχείο δ)] του κανονισμού [μελλοντικός κανονισμός του GNSS], για το οποίο εφαρμόζεται η διαδικασία που προβλέπεται στα άρθρα 164 και 165 του κανονισμού (ΕE, EΥΡΑΤΟΜ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου. _________________ (*) ΕΕ L 298 της 26.10.2012, σ. 1.» (13) μετά το κεφάλαιο IV παρεμβάλλεται το παρακάτω κεφάλαιο IVα: «ΚΕΦΑΛΑΙΟ IVα ΑΝΘΡΩΠΙΝΟΙ ΠΟΡΟΙ Άρθρο 15α Προσωπικό 1. Στο προσωπικό που απασχολεί ο Οργανισμός εφαρμόζονται ο κανονισμός υπηρεσιακής κατάστασης των υπαλλήλων της Ευρωπαϊκής Ένωσης, το καθεστώς που εφαρμόζεται στο λοιπό προσωπικό και οι κανόνες που έχουν εγκρίνει από κοινού τα θεσμικά όργανα της Ένωσης για τους σκοπούς της εφαρμογής του εν λόγω κανονισμού υπηρεσιακής κατάστασης και του εν λόγω καθεστώτος. 2. Οι εσωτερικοί κανόνες του Οργανισμού, όπως ο εσωτερικός κανονισμός του διοικητικού συμβουλίου, ο εσωτερικός κανονισμός του συμβουλίου διαπίστευσης ασφαλείας, οι δημοσιονομικοί κανόνες που εφαρμόζονται στον Οργανισμό, οι διατάξεις εφαρμογής του κανονισμού υπηρεσιακής κατάστασης προσωπικού και οι διατάξεις σχετικά με την πρόσβαση στα έγγραφα εγγυώνται την αυτονομία και ανεξαρτησία του προσωπικού που ασκεί τα καθήκοντα διαπίστευσης ασφαλείας έναντι του προσωπικού που ασκεί τις άλλες δραστηριότητες του Οργανισμού, σύμφωνα με το άρθρο 10 στοιχείο ζ). Άρθρο 15β Διορισμός και θητεία του εκτελεστικού διευθυντή 1. Ο εκτελεστικός διευθυντής προσλαμβάνεται ως έκτακτος υπάλληλος του Οργανισμού, σύμφωνα με το άρθρο 2 στοιχείο α) του καθεστώτος που εφαρμόζεται στο λοιπό προσωπικό. 2. Ο εκτελεστικός διευθυντής διορίζεται από το διοικητικό συμβούλιο με βάση αξιοκρατικά κριτήρια και τις τεκμηριωμένες διοικητικές και διαχειριστικές ικανότητές του και με βάση την επάρκεια και την πείρα του στους σχετικούς τομείς, από έναν κατάλογο υποψηφίων που προτείνονται από την Επιτροπή μετά από ανοικτό και διαφανή διαγωνισμό, ύστερα από δημοσίευση πρόσκλησης εκδήλωσης ενδιαφέροντος στην Επίσημη Εφημερίδα της Ευρωπαϊκής Ένωσης και σε άλλες εκδόσεις. Για τη σύναψη της σύμβασης του εκτελεστικού διευθυντή, ο πρόεδρος του διοικητικού συμβουλίου εκπροσωπεί τον Οργανισμό. Το διοικητικό συμβούλιο λαμβάνει την απόφαση διορισμού του εκτελεστικού διευθυντή με πλειοψηφία δύο τρίτων των μελών του. 3. Η θητεία του εκτελεστικού διευθυντή είναι πενταετής. Στο τέλος της θητείας του η Επιτροπή διενεργεί αξιολόγηση στην οποία εκτιμώνται οι επιδόσεις του εκτελεστικού διευθυντή καθώς και τα μελλοντικά καθήκοντα και οι προκλήσεις του Οργανισμού. Κατόπιν προτάσεως της Επιτροπής που λαμβάνει υπόψη την αναφερόμενη στο πρώτο εδάφιο αξιολόγηση, το διοικητικό συμβούλιο μπορεί να παρατείνει τη θητεία του εκτελεστικού διευθυντή μία μόνο φορά για διάστημα ίσο ή μικρότερο των πέντε ετών. Η απόφαση της παράτασης της θητείας του εκτελεστικού διευθυντή λαμβάνεται με την πλειοψηφία των δύο τρίτων των μελών του διοικητικού συμβουλίου. Ένας εκτελεστικός διευθυντής του οποίου η θητεία παρατάθηκε δεν δύναται να συμμετέχει σε διαδικασία επιλογής για την ίδια θέση ύστερα από την παράταση της θητείας του. 4. Το διοικητικό συμβούλιο μπορεί να απολύσει τον εκτελεστικό διευθυντή, κατόπιν προτάσεως της Επιτροπής, με απόφαση που λαμβάνεται με την πλειοψηφία δύο τρίτων των μελών του. 5. Το Ευρωπαϊκό Κοινοβούλιο ή το Συμβούλιο μπορούν να καλέσουν τον εκτελεστικό διευθυντή να υποβάλει έκθεση σχετικά με την εκπλήρωση των καθηκόντων του και να προβεί σε δήλωση ενώπιον αυτών των οργάνων. Άρθρο 15γ Αποσπασμένοι εθνικοί εμπειρογνώμονες Ο Οργανισμός μπορεί επίσης να προσφύγει σε εθνικούς εμπειρογνώμονες. Οι εμπειρογνώμονες διαθέτουν τις κατάλληλες εξουσιοδοτήσεις ασφαλείας.» (14) το άρθρο 16 τροποποιείται ως εξής: «Άρθρο 16 Καταπολέμηση της απάτης 1. Για την καταπολέμηση της απάτης, της διαφθοράς και άλλων παράνομων πράξεων εφαρμόζεται χωρίς περιορισμούς ο κανονισμός (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου (*). Για τον σκοπό αυτό, ο Οργανισμός προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Επιτροπής των Ευρωπαϊκών Κοινοτήτων σχετικά με τις εσωτερικές έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (**) και εκδίδει τις κατάλληλες διατάξεις που εφαρμόζονται στο προσωπικό του Οργανισμού και στους αποσπασμένους εθνικούς εμπειρογνώμονες χρησιμοποιώντας την απόφαση-υπόδειγμα που επισυνάπτεται ως παράρτημα στην εν λόγω συμφωνία. 2. Το Ελεγκτικό Συνέδριο έχει την εξουσία να ελέγχει τους αποδέκτες της χρηματοδότησης του Οργανισμού καθώς και τους συμβαλλόμενους και τους αντισυμβαλλόμενους που εισέπραξαν κονδύλια της Ένωσης μέσω του Οργανισμού με βάση τα έγγραφα που του παρέχονται ή διενεργώντας επιτόπιες επιθεωρήσεις. 3. Όσον αφορά τις επιδοτήσεις που χορηγεί ή τις συμβάσεις που συνάπτει ο Οργανισμός, η OLAF μπορεί να διεξάγει έρευνες, και ειδικότερα επιτόπιους ελέγχους και επιθεωρήσεις, σύμφωνα με τις διατάξεις του κανονισμού (EΚ) αριθ. 1073/1999 και του κανονισμού (ΕΥΡΑΤΟΜ, ΕΚ) αριθ. 2185/96 του Συμβουλίου (***), έτσι ώστε να καταπολεμά την απάτη, τη διαφθορά και κάθε άλλη παράνομη δραστηριότητα εις βάρος των οικονομικών συμφερόντων της Ένωσης. 4. Με την επιφύλαξη των παραγράφων 1, 2 και 3 του παρόντος άρθρου οι συμφωνίες συνεργασίας που συνάπτει ο Οργανισμός με τρίτες χώρες ή με διεθνείς οργανισμούς, οι συμβάσεις και οι συμφωνίες επιδότησης που συνάπτει ο Οργανισμός με τρίτους, καθώς και κάθε απόφαση χρηματοδότησης που λαμβάνει ο Οργανισμός προβλέπουν ρητά ότι το Ελεγκτικό Συνέδριο και η OLAF μπορούν να πραγματοποιούν ελέγχους και έρευνες σύμφωνα με τις αντίστοιχες αρμοδιότητές τους. _________________ (*) ΕΕ L 136 της 31.5.1999, σ. 1. (**) ΕΕ L 136 της 31.5.1999, σ. 15. (***) ΕΕ L 292 της 15.11.1996, σ. 2.» (15) το άρθρο 17 αντικαθίσταται από το ακόλουθο κείμενο: «Άρθρο 17 Προνόμια και ασυλίες Στον Οργανισμό και στο προσωπικό του εφαρμόζεται το πρωτόκολλο αριθ. 7 σχετικά με τα προνόμια και τις ασυλίες της Ευρωπαϊκής Ένωσης.» (16) το άρθρο 18 καταργείται· (17) το άρθρο 22 αντικαθίσταται από το ακόλουθο κείμενο: «Άρθρο 22 Κανόνες ασφαλείας σχετικά με την προστασία διαβαθμισμένων ή ευαίσθητων πληροφοριών Ο Οργανισμός εφαρμόζει τους κανόνες ασφαλείας της Επιτροπής όσον αφορά την προστασία των διαβαθμισμένων πληροφοριών της Ένωσης που παρατίθενται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (*). Τους εφαρμόζει επίσης στις μη διαβαθμισμένες ευαίσθητες πληροφορίες. Τούτο καλύπτει, μεταξύ άλλων, τις διατάξεις σχετικά με την ανταλλαγή, τον χειρισμό και την αποθήκευση των πληροφοριών αυτών. _________________ (*) ΕΕ L 317 της 3.12.2001, σ. 1.» (18) μετά το άρθρο 22 παρεμβάλλεται το ακόλουθο άρθρο 22α: «Άρθρο 22α Σύγκρουση συμφερόντων 1. Ο εκτελεστικός διευθυντής καθώς και οι υπάλληλοι που αποσπώνται προσωρινά από τα κράτη μέλη υποβάλλουν δήλωση δεσμεύσεων και δήλωση συμφερόντων, όπου καταδεικνύεται ότι δεν εξυπηρετούν κανένα άμεσο ή έμμεσο συμφέρον το οποίο θα μπορούσε ενδεχομένως να επηρεάσει την ανεξαρτησία τους. Οι δηλώσεις αυτές υποβάλλονται εγγράφως κατά την ανάληψη των καθηκόντων τους και ανανεώνονται σε περίπτωση μεταβολής της προσωπικής τους κατάστασης. 2. Οι εξωτερικοί εμπειρογνώμονες που συμμετέχουν στις ομάδες εργασίας ad hoc δηλώνουν εγγράφως, πριν από κάθε συνεδρίαση στην οποία συμμετέχουν, τα συμφέροντα τα οποία θα μπορούσαν να θεωρηθούν επιζήμια για την ανεξαρτησία τους σε σχέση με τα θέματα της ημερήσιας διάταξης. 3. Η πολιτική που εφαρμόζουν το διοικητικό συμβούλιο και το συμβούλιο διαπίστευσης ασφαλείας συμβάλλει στην αποφυγή της σύγκρουσης συμφερόντων.» (19) μετά το άρθρο 23 παρεμβάλλεται το ακόλουθο άρθρο 23α: «Άρθρο 23α Από κοινού ανάθεση δημοσίων συμβάσεων με τα κράτη μέλη Για την εκπλήρωση των καθηκόντων του, ο Οργανισμός εξουσιοδοτείται να συνάπτει κοινές συμβάσεις με τα κράτη μέλη σύμφωνα με τις διατάξεις που προβλέπονται στον κανονισμό (ΕΚ, Ευρατόμ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (*). _________________ (*) ΕΕ L 362, της 31.12.2012, σ. 1.» (20) το άρθρο 26 αντικαθίσταται από το ακόλουθο κείμενο: «Άρθρο 26 Αξιολόγηση και αναθεώρηση του παρόντος κανονισμού 1. Το αργότερο έως το 2016, και μετέπειτα κάθε πέντε έτη, η Επιτροπή πραγματοποιεί αξιολόγηση του Οργανισμού ιδίως όσον αφορά την επίπτωση, την αποτελεσματικότητα, την ορθή λειτουργία, τις μεθόδους εργασίας και τις ανάγκες του καθώς και τη χρήση των πόρων που έχουν τεθεί στη διάθεσή του. Στην εν λόγω αξιολόγηση εξετάζεται ενδεχόμενη τροποποίηση των καθηκόντων του Οργανισμού καθώς και οι δημοσιονομικές επιπτώσεις από μια τέτοια τροποποίηση. 2. Η Επιτροπή διαβιβάζει την έκθεση αξιολόγησης και τα συμπεράσματά της σχετικά με το περιεχόμενο της εν λόγω έκθεσης στο Ευρωπαϊκό Κοινοβούλιο, το Συμβούλιο, το διοικητικό συμβούλιο και το συμβούλιο διαπίστευσης ασφαλείας του Οργανισμού. Τα αποτελέσματα της αξιολόγησης δημοσιοποιούνται. 3. Κάθε δεύτερη αξιολόγηση περιλαμβάνει τον απολογισμό του Οργανισμού σε σχέση με τους στόχους και τα καθήκοντά του. Αν η Επιτροπή κρίνει ότι δεν δικαιολογείται πλέον η διατήρηση του Οργανισμού σε σχέση με τους στόχους και τα καθήκοντα που του έχουν ανατεθεί, η Επιτροπή μπορεί να προτείνει την κατάργηση του παρόντος κανονισμού.» Άρθρο 2 Ο παρών κανονισμός αρχίζει να ισχύει την [εικοστή] ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχος(-οι) 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικές επιπτώσεις της δράσης 1.7. Προβλεπόμενος(-οι) τρόπος(-οι) διαχείρισης 2. ΜΕΤΡΑ ΔΙΑΧΕΙΡΙΣΗΣ 2.1. Διατάξεις στον τομέα της παρακολούθησης και της υποβολής εκθέσεων 2.2. Σύστημα διαχείρισης και ελέγχου 2.3. Μέτρα για την πρόληψη της απάτης και των παρατυπιών 3. ΕΚΤΙΜΩΜΕΝΗ ΔΗΜΟΣΙΟΝΟΜΙΚΗ ΕΠΙΠΤΩΣΗ ΤΗΣ ΠΡΟΤΑΣΗΣ/ ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται 3.2. Εκτιμώμενη επίπτωση στις δαπάνες 3.2.1. Συνοπτική παρουσίαση του εκτιμώμενου αντικτύπου στις δαπάνες 3.2.2. Εκτιμώμενη επίπτωση στις πιστώσεις [του οργανισμού] 3.2.3. Εκτιμώμενη επίπτωση στους ανθρώπινους πόρους [του Οργανισμού] 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συμμετοχή τρίτων στη χρηματοδότηση 3.3. Εκτιμώμενη επίπτωση στα έσοδα 3.4. Εκτιμώμενη επίπτωση στους ανθρώπινους πόρους της Επιτροπής ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας Κανονισμός του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) αριθ. 912/2010, της 22ας Σεπτεμβρίου 2010, για τη σύσταση Οργανισμού του ευρωπαϊκού GNSS – τροποποίηση του δημοσιονομικού δελτίου 1.2. Σχετικός(οί) τομέας(είς) πολιτικής που αφορά(ούν) τη δομή ΔΒΔ/ΠΒΔ[9] Σχετικός(-οί) τομέας(-είς) πολιτικής: Επιχειρήσεις και Βιομηχανία Κεφάλαιο 02 05: ΠΡΟΓΡΑΜΜΑ ΔΟΡΥΦΟΡΙΚΗΣ ΡΑΔΙΟΠΛΟΗΓΗΣΗΣ (Galileo ΚΑΙ EGNOS) 1.3. Χαρακτήρας της πρότασης/πρωτοβουλίας ¨ Η πρόταση/πρωτοβουλία αφορά νέα δράση ¨ Η πρόταση/πρωτοβουλία αφορά νέα δράση μετά από πιλοτικό έργο/ προπαρασκευαστική δράση[10] ¨ Η πρόταση/πρωτοβουλία αφορά την παράταση υφιστάμενης δράσης þ Η πρόταση/πρωτοβουλία αφορά δράση προσανατολισμένη προς νέα δράση 1.4. Στόχος(οι) 1.4.1. Ο (Οι) πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία Στήριξη της ευρωπαϊκής παρουσίας στο διάστημα και ανάπτυξη δορυφορικών υπηρεσιών Τα προγράμματα δορυφορικής ραδιοπλοήγησης (εφεξής τα «προγράμματα») αποτελούν εμβληματικά έργα της Ένωσης. Αποσκοπούν στην παροχή υπηρεσιών ραδιοπλοήγησης και θα επιφέρουν σημαντική ανάπτυξη σε πολυάριθμους τομείς δραστηριοτήτων, τεχνολογική καινοτομία και αύξηση της ανταγωνιστικότητας της ευρωπαϊκής οικονομίας, νέες θέσεις εργασίας, εμπορικά έσοδα και κοινωνικοοικονομικά οφέλη. Εντάσσονται στο πλαίσιο της στρατηγικής «Ευρώπη 2020» και των πολιτικών για τη βιώσιμη ανάπτυξη. Ειδικότερα, το πρόγραμμα Galileo έχει στόχο την καθιέρωση του παγκόσμιου συστήματος δορυφορικής πλοήγησης της Ευρώπης (στο εξής «GNSS»). Θα επιτρέψει την πρόσβαση των χρηστών, σε παγκόσμιο επίπεδο, σε υπηρεσίες προσδιορισμού θέσης, συγχρονισμού και πλοήγησης σε ευρύ φάσμα εφαρμογών, που εκτείνονται από τις μεταφορές έως την εκκαθάριση χρηματοπιστωτικών τίτλων και περιλαμβάνουν την παροχή ηλεκτρικού ρεύματος, τις μετεωρολογικές προβλέψεις και τα διόδια. Το EGNOS είναι ένα ευρωπαϊκό σύστημα που έχει σχεδιαστεί για να βελτιώσει τις επιδόσεις του αμερικανικού GPS στην ευρωπαϊκή ζώνη. Επιτρέπει τη χρησιμοποίηση των υφιστάμενων υπηρεσιών δορυφορικής πλοήγησης για κρίσιμες εφαρμογές στο πεδίο της ασφάλειας, όπως η πλοήγηση και η προσγείωση αεροσκάφους ή η διέλευση ενός πλοίου από πλωτή οδό, για να αναφέρουμε ορισμένα παραδείγματα στον τομέα των εναέριων ή των θαλάσσιων μεταφορών. Με βάση τις δομές διαχείρισης που παρουσίασε η Επιτροπή στην πρόταση κανονισμού σχετικά με τη δημιουργία και λειτουργία των ευρωπαϊκών συστημάτων δορυφορικής ραδιοπλοήγησης[11] και τη δομή διακυβέρνησης που επέλεξαν το Ευρωπαϊκό Κοινοβούλιο και το Συμβούλιο στη μερική γενική προσέγγισή του που εγκρίθηκε στις 7 Ιουνίου 2012, ο οργανισμός του ευρωπαϊκού GNSS (εφεξής ο «Οργανισμός») θα αποτελέσει σημαντικό παράγοντα κατά το στάδιο της λειτουργίας των συστημάτων. Εντούτοις, δεδομένου ότι ο κανονισμός σχετικά με τη δημιουργία και λειτουργία των ευρωπαϊκών συστημάτων δορυφορικής ραδιοπλοήγησης (εφεξής «κανονισμός GNSS») αποτελεί αντικείμενο συζητήσεων από τους συννομοθέτες και δεν έχει ακόμη εγκριθεί και ότι εξαρτάται από την τελική απόφαση σχετικά με το μελλοντικό πολυετές δημοσιονομικό πλαίσιο, ορισμένες παραδοχές στις οποίες βασίζεται το παρόν νομοθετικό δημοσιονομικό δελτίο θα μπορούσαν να μεταβληθούν. 1.4.2. Ειδικός(-οί) στόχος(-οι) και δραστηριότητα(-ες) ΔΒΔ/ΠΒΔ Λαμβανομένης υπόψη της αυξημένης εμπλοκής του Οργανισμού στο στάδιο λειτουργίας των προγραμμάτων, η παρούσα πρόταση αποσκοπεί στην ενίσχυση της ανεξαρτησίας του συμβουλίου διαπίστευσης ασφαλείας (ενός εκ των τριών οργάνων του οργανισμού) και στην εξασφάλιση της διάθεσης των αναγκαίων ανθρώπινων και χρηματοδοτικών πόρων, έτσι ώστε ο Οργανισμός να είναι σε θέση να ασκεί τα καθήκοντα που του έχουν ανατεθεί. 1. Διαπίστευση ασφαλείας: Λόγω της στρατηγικής σημασίας τους, τα ευρωπαϊκά συστήματα δορυφορικής ραδιοπλοήγησης αποτελούν κρίσιμες υποδομές. Θα μπορούσαν να χρησιμοποιηθούν καταχρηστικά, γεγονός που θα συνιστούσε απειλή για την ασφάλεια της Ένωσης και των κρατών μελών της. Επιπλέον, κάθε διακοπή της λειτουργίας τους θα μπορούσε να προκαλέσει σημαντικές ζημίες στην ευρωπαϊκή οικονομία, δεδομένου ότι όλο και περισσότεροι τομείς της οικονομίας εξαρτώνται από τη δορυφορική ραδιοπλοήγηση. Για να διασφαλιστεί η ασφάλεια των συστημάτων, πρέπει να διεξάγεται ανεξάρτητη διαπίστευση ασφαλείας η οποία έχει κεφαλαιώδη σημασία για τα συστήματα. Η εν λόγω διαπίστευση εγγυάται ότι τα μέτρα ασφαλείας είναι επαρκή για να προστατεύσουν το σύστημα από απειλές και ευάλωτα σημεία, ότι το ίδιο το σύστημα δεν είναι εκτεθειμένο σε μη αποδεκτούς κινδύνους κατά τη διάρκεια του κύκλου ζωής του και ότι μπορεί να επεξεργάζεται, να αποθηκεύει και να διαβιβάζει ευαίσθητες ή διαβαθμισμένες πληροφορίες χωρίς μη αποδεκτούς κινδύνους, σύμφωνα με καθορισμένους ειδικούς όρους. Δεδομένης της αυξημένης συμμετοχής του Οργανισμού στην εφαρμογή των προγραμμάτων στο πλαίσιο της νέας δομής διακυβέρνησης, πρέπει να ενισχυθεί ο διαχωρισμός ανάμεσα στις δραστηριότητες διαπίστευσης ασφαλείας και τις άλλες δραστηριότητες, με στόχο να αποτραπεί η σύγκρουση συμφερόντων ανάμεσα σε αυτούς τους δύο τύπους δραστηριοτήτων και να διατηρηθεί η ανεξαρτησία της διαπίστευσης ασφαλείας. 2. Ανάπτυξη της αγοράς και των εφαρμογών: Ο Οργανισμός θα πρέπει να συμβάλλει στην εμπορική εκμετάλλευση των συστημάτων Galileo και EGNOS, ώστε να διευκολύνει την αποδοχή τους από την αγορά. Όσον αφορά την εμπορική εκμετάλλευση των υπηρεσιών, αυτό το στοιχείο είναι σημαντικότατο για να μεγιστοποιηθούν τα αναμενόμενα κοινωνικοοικονομικά οφέλη που παρέχουν τα συστήματα. 3. Λειτουργία των Galileo Security Monitoring Centres και ανάπτυξη των εφαρμογών PRS: Ο Οργανισμός θα είναι υπεύθυνος για την εκμετάλλευση του GSMC (Galileo Security Monitoring Centre). Το GSMC θεωρείται ο «εγκέφαλος» του συστήματος Galileo όσον αφορά τη συνολική ασφάλειά του. Πρόκειται για κρίσιμο επιχειρησιακό κέντρο του συστήματος. Θα έχει την ικανότητα να αναλύει και να αποκρούει διάφορες απειλές ή επιθέσεις. Θα πρέπει, συνεπώς, να τεθεί σε λειτουργία πριν δημιουργηθούν και τεθούν σε λειτουργία οι υπηρεσίες του Galileo· πρέπει να είναι σε λειτουργία 24 ώρες το εικοσιτετράωρο, 7 ημέρες την εβδομάδα από ειδικευμένους εμπειρογνώμονες. Έχει ως βάση δύο τοποθεσίες που βρίσκονται η μία στη Γαλλία, στο Saint-Germain-en-Laye, και η άλλη στο Ηνωμένο Βασίλειο, στο Swanwick. 4. Λειτουργία των συστημάτων: Στόχος της λειτουργίας των συστημάτων είναι η παροχή υπηρεσιών υψηλής ποιότητας που να ανταποκρίνονται στις ανάγκες των χρηστών και να λαμβάνονται όλα τα μέτρα για την όσο το δυνατόν ευρύτερη και ταχύτερη υιοθέτηση αυτών των υπηρεσιών. Η σωστή διάρθρωση της λειτουργίας είναι απολύτως αναγκαία για να διασφαλιστεί η μακροπρόθεσμη λειτουργία των συστημάτων και η μεγιστοποίηση των κοινωνικοοικονομικών οφελών. Το πλαίσιο διακυβέρνησης πρέπει να είναι προσαρμοσμένο στα διάφορα προγράμματα (Galileo και EGNOS), εφόσον τα προγράμματα αυτά βρίσκονται σε διαφορετικά στάδια ανάπτυξης. Πρέπει επίσης να είναι προσαρμοσμένο στα στάδια που βρίσκεται το κάθε πρόγραμμα, για να εξαλειφθούν οι κίνδυνοι διακοπής της παροχής των υπηρεσιών. Ενώ το EGNOS έχει ήδη εγκατασταθεί και τεθεί σε λειτουργία, το Galileo θα εισέλθει σύντομα σε ένα κρίσιμο στάδιο της ανάπτυξής του με την παροχή υπηρεσιών που θα σηματοδοτήσει την έναρξη του σταδίου λειτουργίας του. Όσον αφορά το EGNOS, - το στάδιο λειτουργίας του άρχισε τον Οκτώβριο του 2009· - η Επιτροπή είναι επί του παρόντος υπεύθυνη για τη διαχείριση της λειτουργίας του EGNOS. Η αρμοδιότητα αυτή θα μεταβιβαστεί στον Οργανισμό την 1η Ιανουαρίου 2014, με σταδιακό τρόπο ήδη από το 2012· - στο προτεινόμενο νέο πλαίσιο διακυβέρνησης (από το 2014), ο Οργανισμός θα διαχειρίζεται όλες τις δραστηριότητες που συνδέονται με τη λειτουργία του EGNOS και θα αναθέτει ορισμένα επιχειρησιακά καθήκοντα σε εξωτερικούς φορείς, ιδίως στη λειτουργία του συστήματος EGNOS. Όσον αφορά το Galileo, - διάφορα στάδια του προγράμματος θα επικαλυφθούν κατά τη διάρκεια των επόμενων ετών· - κατά το στάδιο της ανάπτυξης, που βρίσκεται σε εξέλιξη, θα διατηρηθεί η υφιστάμενη οργάνωση για να διασφαλιστεί η συνέχεια και η συνοχή σε αυτό το στάδιο. Έτσι, η Επιτροπή θα εξακολουθήσει να είναι υπεύθυνη για την ολοκλήρωση της υποδομής του προγράμματος Galileo· - κατά το στάδιο λειτουργίας, που θα πρέπει αρχίσει το 2014 με την παροχή των πρώτων υπηρεσιών, θα μεταβιβάζεται σταδιακά στον Οργανισμό η διαχείριση των δραστηριοτήτων που συνδέονται με αυτό το στάδιο λειτουργίας στο πλαίσιο σύμβασης εξουσιοδότησης με την Επιτροπή. Ο Οργανισμός θα είναι υπεύθυνος για τον συντονισμό όλων των καθηκόντων που συνδέονται με τη λειτουργία του συστήματος, όπως η συντήρηση, τα καθήκοντα που είναι αναγκαία για τη διασφάλιση της ορθής λειτουργίας του συστήματος, η παροχή των υπηρεσιών και η δημιουργία συστημάτων επόμενων γενεών. Θα πρέπει επίσης να συμβάλει στον καθορισμό των απαιτήσεων των μελλοντικών συστημάτων, παρέχοντας πληροφορίες σχετικά με την εξέλιξη των λειτουργικών αναγκών και των αναγκών των χρηστών. Αυτό το στάδιο λειτουργίας αποτελεί μια νέα φάση για το πρόγραμμα και η διαχείρισή του θα ασκείται κατόπιν μεταβίβασης της διαχείρισης του προγράμματος από την Επιτροπή στον Οργανισμό. Για να εκτελεί αυτά τα καθήκοντα σε σχέση με τη λειτουργία των συστημάτων, ο Οργανισμός θα πρέπει να διαθέτει επαρκές προσωπικό. Εξάλλου, για να εξασφαλιστεί η συνέχεια των υπηρεσιών και η σωστή εκκίνηση του σταδίου λειτουργίας του προγράμματος Galileo το 2014, είναι απολύτως αναγκαίο να προβλεφθούν οι αναγκαίες μεταβατικές περίοδοι πριν το 2014. Ειδικός στόχος Ανάπτυξη και παροχή υποδομής και υπηρεσιών βάσει δορυφορικής ραδιοπλοήγησης (Galileo) Σχετική(-ές) δραστηριότητα(-ες) ΔΒΔ/ΠΒΔ 02 05 ΠΡΟΓΡΑΜΜΑ ΔΟΡΥΦΟΡΙΚΗΣ ΡΑΔΙΟΠΛΟΗΓΗΣΗΣ (GALILEO KAI EGNOS) 1.4.3. Αναμενόμενο(-α) αποτέλεσμα(-τα) και επίπτωση(επιπτώσεις) Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους στοχοθετημένους(-ες) δικαιούχους/ομάδες. Tα ευρωπαϊκά προγράμματα δορυφορικής ραδιοπλοήγησης δρομολογήθηκαν πριν από μια δεκαετία, με τον φιλόδοξο στόχο της ανάπτυξης και εκμετάλλευσης ενός συστήματος που θα καλύπτει όλο τον πλανήτη και θα επιτρέψει στην Ευρωπαϊκή Ένωση να αποκομίσει στρατηγικά και οικονομικά οφέλη και να παρέχει υπηρεσίες δορυφορικής ραδιοπλοήγησης που θα είναι απολύτως προσαρμοσμένες και για μη στρατιωτικές χρήσεις. Τα συστήματα Galileo και EGNOS θα αποφέρουν σημαντικά κοινωνικοοικονομικά οφέλη στην Ευρωπαϊκή Ένωση χάρη στα: i) άμεσα οφέλη που προκύπτουν από την ανάπτυξη επόμενων σταδίων της αγοράς GNSS (δέκτες και εφαρμογές). Για παράδειγμα, εάν εξοπλίζονται με δέκτες GNSS περισσότερα αεροπλάνα, οι κατασκευαστές αυτών των δεκτών εισπράττουν συμπληρωματικά έσοδα· ii) έμμεσα οφέλη που προκύπτουν από τη δημιουργία νέων εφαρμογών. Αν η διάρκεια των πτήσεων μειωθεί χάρη στην καλύτερη πλοήγηση, τα αεροπλάνα θα ρυπαίνουν λιγότερο και οι επιβάτες θα κερδίζουν πολύτιμο χρόνο. Ακόμη, θα σώζονται περισσότερες ζωές χάρη στους ασφαλέστερους τρόπους μεταφοράς και τις αποτελεσματικότερες υπηρεσίες προειδοποίησης· iii) άμεσα οφέλη που προκύπτουν από την ανάπτυξη της αγοράς προηγούμενου σταδίου και τον τεχνολογικό αντίκτυπο σε άλλους τομείς. Οι επενδύσεις που πραγματοποιούνται σε προηγούμενο τμήμα της αγοράς του GNSS θα ωφελήσουν τον κλάδο. Όμως, από τις νέες εξελίξεις στον τομέα του διαστήματος θα ωφεληθούν και άλλοι τομείς. Για παράδειγμα, τα μέσα που έχουν σχεδιαστεί για την αξιολόγηση και την παρακολούθηση της δομικής ακεραιότητας των εκτοξευτών ή των δεξαμενών μπορούν να χρησιμοποιηθούν στους κλάδους της αυτοκινητοβιομηχανίας, των κατασκευών και της ενέργειας και στις επιχειρήσεις κοινής ωφέλειας. Μολονότι το σύστημα που έχει δημιουργηθεί με το πρόγραμμα Galileo θα είναι αυτόνομο, οι υπηρεσίες του θα βελτιστοποιηθούν χάρη στη διαλειτουργικότητά του με άλλα συστήματα, όπως το αμερικανικό GPS ή το ρωσικό GLONASS. Συνεπώς, η συνεργασία με άλλες χώρες οι οποίες παρέχουν υπηρεσίες δορυφορικής πλοήγησης θα αποφέρει τα μέγιστα οφέλη στους χρήστες, τους πολίτες και στην οικονομία γενικότερα. Ασκώντας τη διαχείριση της λειτουργίας των συστημάτων και της διαπίστευσης ασφαλείας, ο Οργανισμός θα είναι ο κύριος φορέας της παροχής υπηρεσιών. Θα είναι επίσης ένας σημαντικός φορέας για την ενθάρρυνση της ανάπτυξης της αγοράς επόμενου σταδίου. Ως εκ τούτου, οι επιδόσεις του Οργανισμού θα έχουν άμεση επίπτωση στα προσδοκώμενα κοινωνικοοικονομικά οφέλη από αυτά τα συστήματα. 1.4.4. Δείκτες αποτελεσμάτων και επιπτώσεων Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας Οι δείκτες που επιτρέπουν την παρακολούθηση της επίδοσης του Οργανισμού θα πρέπει να καθοριστούν σε συνάρτηση με τον τύπο δραστηριότητας ως ακολούθως: 1. Διαπίστευση ασφαλείας: Ο Οργανισμός πρέπει να εγγυάται ότι τα καθήκοντα διαπίστευσης ασφαλείας ασκούνται ορθά και έγκαιρα για κάθε στάδιο του προγράμματος Galileo (π.χ. για την εκτόξευση κάθε δορυφόρου). Η εφαρμογή θα αξιολογείται βάσει της συμβολής του στην επιτυχή ανάπτυξη της υποδομής και του αριθμού των διενεργούμενων επαληθεύσεων/ελέγχων ασφαλείας κάθε έτος. Οι εν λόγω επαληθεύσεις και έλεγχοι συνίστανται σε διεξοδική τεχνική εξέταση, από την αρμόδια αρχή ή για λογαριασμό της ή από εξουσιοδοτημένους αρμόδιους εκπροσώπους της, των στοιχείων που αφορούν την ασφάλεια των συστημάτων, ενός προϊόντος κρυπτογράφησης ή πληροφορικής που συνδέεται με την ασφάλεια. Η αξιολόγηση επιβεβαιώνει την ύπαρξη των απαιτούμενων στοιχείων λειτουργικότητας ασφαλείας και αξιολογεί την ακεραιότητα αυτών των στοιχείων λειτουργικότητας. Η αξιολόγηση προσδιορίζει τον βαθμό ικανοποίησης των απαιτήσεων ασφαλείας του συστήματος και τον βαθμό αξιοπιστίας του συστήματος. Ο αριθμός διενεργούμενων επαληθεύσεων/ελέγχων συνδέεται με τη δραστηριότητα και την ανάπτυξη των επίγειων σταθμών. Εκτιμάται ότι θα πραγματοποιούνται κάθε έτος 10 επαληθεύσεις/έλεγχοι από το 2013 έως το 2015, και μετέπειτα 5 ανά έτος το διάστημα από το 2016 έως το 2020. 2. Ανάπτυξη της αγοράς και των εφαρμογών: Οι δραστηριότητες του Οργανισμού σε σχέση με την εμπορική εκμετάλλευση των υπηρεσιών θα αξιολογούνται βάσει της αποδοχής από την αγορά των υπηρεσιών που παρέχουν τα συστήματα EGNOS και Galileo, με τη βοήθεια ειδικών δεικτών που θα καταρτιστούν για τις υπηρεσίες, όταν αυτά τεθούν σε λειτουργία, όπως ο αριθμός αερολιμένων που διαθέτουν διαδικασίες προσέγγισης που βασίζονται στο EGNOS, ο αριθμός ελκυστήρων εξοπλισμένων με δέκτες EGNOS ή η εκτίμηση των συνολικών κοινωνικοοικονομικών οφελών που απορρέουν από τα συστήματα. Προς το παρόν, 82 αερολιμένες έχουν αναπτύξει διαδικασίες προσέγγισης που χρησιμοποιούν το σύστημα EGNOS. Ο στόχος για το 2020 είναι να προσαρμοστεί και να αναπτύξει παρόμοιες διαδικασίες το 50% των αερολιμένων. 3. Λειτουργία των Galileo Security Monitoring Centres και ανάπτυξη των εφαρμογών PRS: Η επίδοση αυτών των δραστηριοτήτων μπορεί να μετρηθεί με βάση τον αριθμό επιχειρησιακών διαδικασιών που εφαρμόζονται. Ο στόχος είναι να υπάρχουν 500 διαδικασίες το 2016. Σήμερα, δεδομένου ότι τα κέντρα δεν είναι λειτουργικά, οι διαδικασίες αυτές δεν έχουν τεθεί ακόμη σε εφαρμογή. 4. Λειτουργία των συστημάτων: Σύμφωνα με την πρόταση κανονισμού σχετικά με την εφαρμογή και λειτουργία των ευρωπαϊκών συστημάτων δορυφορικής ραδιοπλοήγησης, οι δραστηριότητες που συνδέονται με τη λειτουργία των συστημάτων θα βασίζονται σε σύμβαση εξουσιοδότησης μεταξύ της Επιτροπής και του Οργανισμού. Η εν λόγω σύμβαση εξουσιοδότησης θα περιγράφει αναλυτικά τους επιχειρησιακούς δείκτες για την παρακολούθηση της εφαρμογής αυτών των δραστηριοτήτων, όπως συμβαίνει σήμερα με το EGNOS. 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Λαμβανομένων υπόψη των σημερινών αριθμητικών στοιχείων σχετικά με την ανάπτυξη του Οργανισμού, δεν είναι δυνατό να ασκήσει ο Οργανισμός τα νέα καθήκοντα που προβλέπονται στην πρόταση κανονισμού σχετικά με τη δημιουργία και λειτουργία των ευρωπαϊκών συστημάτων δορυφορικής ραδιοπλοήγησης, ιδίως όσον αφορά το σκέλος «λειτουργία». Πρέπει, συνεπώς, να επανεξεταστεί το δημοσιονομικό δελτίο, ώστε να προσαρμοστεί στις πραγματικές ανάγκες του Οργανισμού σε προσωπικό. Επιπλέον, πρέπει να επισημανθεί ότι η εφαρμογή του προτεινόμενου μοντέλου διακυβέρνησης απαιτεί να έχει ο Οργανισμός στη διάθεσή του το απαραίτητο τεχνικό και επιχειρησιακό προσωπικό που να διαθέτει υψηλό επίπεδο εμπειρογνωμοσύνης σε έναν τομέα πολύ μεγάλης ειδίκευσης. Η οργανωτική δομή του Οργανισμού θα πρέπει επίσης να βασίζεται στις ιδιαιτερότητες των καθηκόντων που θα ασκεί. Έστω και αν ο Οργανισμός δεν διεξάγει ο ίδιος όλες τις δραστηριότητες και αναθέσει σε εξωτερικούς φορείς πολλά καθήκοντα που συνδέονται με την παροχή των υπηρεσιών και την ανάπτυξη σημαντικών εφαρμογών και συστημάτων νέων γενεών, θα πρέπει ο Οργανισμός να έχει στη διάθεσή του τους κατάλληλους τεχνικούς εμπειρογνώμονες για να διαχειρίζεται τις αναγκαίες δημόσιες συμβάσεις, να ελέγχει τις δραστηριότητες που ανατίθενται σε εξωτερικούς φορείς και να προετοιμάζει τις εκθέσεις υψηλής ποιότητας για την Επιτροπή. Λαμβανομένης υπόψη της περιπλοκότητας των προγραμμάτων, είναι εξίσου σημαντικό να αποφεύγεται κάθε «διανοητικός κίνδυνος» που θα μπορούσε να εμποδίσει την ορθή απόκτηση, επικοινωνία, αξιοποίηση και εφαρμογή βασικών πληροφοριών για την επιτυχία των ενεργειών και που θα συνιστούσε απειλή για την αρμονική, ορθολογική και αποτελεσματική λειτουργία των προγραμμάτων. Η χρηματοδότηση αυτού του συμπληρωματικού προσωπικού θα εξασφαλιστεί με την αναδιάταξη κονδυλίων μεταξύ των γραμμών του προϋπολογισμού για τα προγράμματα GNSS. 1.5.2. Προστιθέμενη αξία παρέμβασης της ΕΕ Το δικαίωμα δράσης της ΕΕ έχει ως βάση το άρθρο 172 της Συνθήκης για τη λειτουργία της Ευρωπαϊκής Ένωσης και για τον κανονισμό του GNSS. Τα συστήματα που θεσπίζονται δυνάμει των προγραμμάτων είναι υποδομές που συγκροτούνται ως διευρωπαϊκά δίκτυα, των οποίων η χρήση υπερβαίνει κατά πολύ τα εθνικά σύνορα των κρατών μελών. Επιπλέον, οι υπηρεσίες που παρέχονται μέσω των εν λόγω συστημάτων συμβάλλουν ιδίως στην ανάπτυξη διευρωπαϊκών δικτύων στους τομείς των υποδομών μεταφορών, τηλεπικοινωνιών και ενέργειας. Δεν είναι δυνατό να δημιουργήσει ένα κράτος μέλος από μόνο του συστήματα δορυφορικής πλοήγησης, διότι αυτό υπερβαίνει τις οικονομικές και τεχνικές του ικανότητες. Επομένως, αυτό μπορεί να επιτευχθεί μόνο με δράση στο επίπεδο της ΕΕ. 1.5.3. Διδάγματα που αποκομίστηκαν από ανάλογες εμπειρίες του παρελθόντος Άνευ αντικειμένου. 1.5.4. Συνέπεια και ενδεχόμενη συνέργεια με άλλα συναφή μέσα Είναι δυνατό να υπάρξουν συνέργειες με άλλα υφιστάμενα ή μελλοντικά διαστημικά προγράμματα, παραδείγματος χάρη για την επέκταση των τμημάτων αγοράς των χρηστών (εφαρμογές για την αγορά επόμενου σταδίου). Συνέργειες πρέπει επίσης να αναζητηθούν και με άλλες διευθύνσεις της Ευρωπαϊκής Επιτροπής σε θέματα έρευνας και καινοτομίας. Οι εφαρμογές και οι τεχνολογίες που χρησιμοποιούν τα συστήματα δορυφορικής πλοήγησης μπορεί να έχουν επίπτωση σε διάφορους τομείς της οικονομίας και της κοινωνίας, όπως οι μεταφορές, η ενέργεια, οι υπηρεσίες χωροθέτησης, οι τραπεζικές υπηρεσίες, η γεωργία κλπ. Είναι σημαντικό να εξασφαλιστεί ότι τα προγράμματα έρευνας και καινοτομίας συντονίζονται στο επίπεδο της Επιτροπής, ώστε να μεγιστοποιηθούν τα προσδοκώμενα κοινωνικοοικονομικά οφέλη των προγραμμάτων που εφαρμόζονται σε αυτούς τους τομείς δραστηριότητας. Εξάλλου, πρέπει να ενισχυθεί η συνεργασία με το Κοινό Κέντρο Ερευνών. Τα προγράμματα θα μπορούσαν να αξιοποιήσουν την επιστημονική και τεχνολογική εμπειρογνωμοσύνη του καθώς και τις σύγχρονες εγκαταστάσεις δοκιμών και μετρήσεων του κέντρου για τις δραστηριότητες που συνδέονται με την ασφάλεια των συστημάτων GNSS και την ανάπτυξη εφαρμογών GNSS. 1.6. Διάρκεια και δημοσιονομικές επιπτώσεις της δράσης ¨ Πρόταση/πρωτοβουλία περιορισμένης διάρκειας – ¨ Ισχύουσα πρόταση/πρωτοβουλία από την [ΗΗ/MM]ΕΕΕΕ έως την [ΗΗ/MM]ΕΕΕΕ – ¨ Δημοσιονομική επίπτωση από το ΕΕΕΕ έως το ΕΕΕΕ þ Πρόταση/πρωτοβουλία απεριόριστης διάρκειας – Περίοδος σταδιακής εφαρμογής από το 2014 έως το 2016, – και στη συνέχεια λειτουργία με κανονικό ρυθμό. 1.7. Προβλεπόμενος(-οι) τρόπος(-οι) διαχείρισης[12] þ Έμμεση κεντρική διαχείριση με ανάθεση καθηκόντων εκτέλεσης σε: – ¨ εκτελεστικούς οργανισμούς – þ φορείς που δημιουργούνται από την Ένωση[13] – ¨ εθνικούς δημόσιους οργανισμούς/οργανισμούς με αποστολή δημόσιας υπηρεσίας – ¨ πρόσωπα επιφορτισμένα με την εκτέλεση συγκεκριμένων δράσεων δυνάμει του τίτλου V της Συνθήκης για την Ευρωπαϊκή Ένωση, τα οποία προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού ¨ Από κοινού διαχείριση με διεθνείς οργανισμούς (να προσδιοριστεί) Αν αναφέρονται περισσότεροι τρόποι διαχείρισης, παρακαλείστε να τους διευκρινίσετε στο τμήμα «Παρατηρήσεις». Παρατηρήσεις Το τρέχον πλαίσιο διακυβέρνησης δημιουργήθηκε για το στάδιο σχεδιασμού και εγκατάστασης του Galileo καθώς και για την αρχική λειτουργία του EGNOS, δηλαδή για την περίοδο 2008-2013. Αυτό το πλαίσιο είναι αναγκαίο να αναθεωρηθεί, λαμβάνοντας υπόψη ότι το στάδιο εγκατάστασης του Galileo θα παραταθεί μετά το 2013 και ένα νέο στάδιο του προγράμματος θα αρχίσει το 2014 με την παροχή των πρώτων υπηρεσιών. Είναι επίσης σκόπιμο να καθοριστεί ο τρόπος διακυβέρνησης του EGNOS, εφόσον το σύστημα έχει εισέλθει στο στάδιο λειτουργίας. Η πρόταση κανονισμού του GNSS που προς το παρόν αποτελεί αντικείμενο συζητήσεων στο Ευρωπαϊκό Κοινοβούλιο και το Συμβούλιο, αποσκοπεί στον καθορισμό του πλαισίου της διαχείρισης των προγραμμάτων σε αυτές τις νέες συνθήκες. Όπως προσδιορίζεται στην πρόταση κανονισμού του GNSS, πρέπει να καθοριστεί ένα πλαίσιο σταθερής, βιώσιμης και μακροπρόθεσμης διακυβέρνησης. Το εν λόγω πλαίσιο συμβάλει στη βελτιστοποίηση και τον εξορθολογισμό της χρήσης των υφιστάμενων δομών και θα εξασφαλίσει την προοδευτική μετάβαση από το στάδιο της ανάπτυξης μέχρι το στάδιο της λειτουργίας, μεριμνώντας για τη συνέχεια της υπηρεσίας. 2. ΜΕΤΡΑ ΔΙΑΧΕΙΡΙΣΗΣ 2.1. Διατάξεις στον τομέα της παρακολούθησης και της υποβολής εκθέσεων Προσδιορισμός της συχνότητας και των όρων των εν λόγω διατάξεων. Στο πλαίσιο των καθηκόντων του, ο Οργανισμός θα εφαρμόζει τις διατάξεις σε θέματα παρακολούθησης και τήρησης πρακτικών που ορίζονται στην κοινή προσέγγιση για τους αποκεντρωμένους οργανισμούς, η οποία εγκρίθηκε από την Επιτροπή, το Ευρωπαϊκό Κοινοβούλιο και το Συμβούλιο. Ο Οργανισμός θα προτείνει, κατά συνέπεια: - ένα στρατηγικό πλαίσιο (πολυετές πρόγραμμα εργασίας) που περιλαμβάνει τις βασικές ενέργειες, κατ’ εκτίμηση προϋπολογισμό και χρονοδιάγραμμα, τα οποία είναι αναγκαία για την επίτευξη των στόχων του, το αργότερο έως τις 30 Ιουνίου 2014· - ετήσιο πρόγραμμα εργασίας που εξειδικεύει το στρατηγικό πλαίσιο σε μέτρα και λεπτομερείς δείκτες που θα πρέπει να έχουν προταθεί το αργότερο έως τις 15 Νοεμβρίου του προηγούμενου έτους· - ετήσια έκθεση που αξιολογεί την υλοποίηση του ετήσιου προγράμματος εργασίας. Επιπλέον, κάθε πέντε έτη, θα αξιολογείται η επίδοση του Οργανισμού σε σχέση με τους στόχους και την αποστολή του. Η νομιμοποίησή του θα επανεξετάζεται επίσης κάθε δέκα έτη. Πέρα από αυτά τα τυποποιημένα μέτρα, όσον αφορά τα καθήκοντα που θα του αναθέτει η Επιτροπή, ο Οργανισμός θα πρέπει να μεριμνά ώστε όλες οι συμβάσεις και συμφωνίες που συνάπτονται στο πλαίσιο των προγραμμάτων Galileo και EGNOS να προβλέπουν την εποπτεία και τον δημοσιονομικό έλεγχο. Στο πλαίσιο όλων των μηχανισμών παρακολούθησης και αξιολόγησης, θα ληφθεί ειδική μέριμνα για τον έλεγχο του κόστους των προγραμμάτων, παρέχοντας τις υπηρεσίες χωρίς καθυστερήσεις. Επιπλέον, η Επιτροπή, κατά την άσκηση των καθηκόντων της πολιτικής εποπτείας των προγραμμάτων Galileo και EGNOS, θα ενισχύσει τους μηχανισμούς παρακολούθησης και αξιολόγησης, ζητώντας αναλυτικά ετήσια σχέδια διαχείρισης και εκθέσεις εφαρμογής και οργανώνοντας τακτικές συνεδριάσεις για την εξέταση της κατάστασης προόδου των προγραμμάτων και διενεργώντας δημοσιονομικούς και τεχνολογικούς ελέγχους. Τέλος, στο πλαίσιο της καθημερινής διαχείρισης, ο Οργανισμός θα θέσει σε εφαρμογή μηχανισμό διαχείρισης κινδύνων και θα χρησιμοποιήσει τα κατάλληλα εργαλεία διαχείρισης, ώστε να ελέγξει το κόστος των προγραμμάτων βάσει καλύτερης εκτίμησης του κόστους, κάνοντας τον απολογισμό των προηγούμενων εμπειριών και της εφαρμογής του συστήματος στην πράξη. 2.2. Σύστημα διαχείρισης και ελέγχου 2.2.1. Κίνδυνος(-οι) που έχει(-ουν) επισημανθεί Ο Οργανισμός θα είναι υπεύθυνος για τις βασικές δραστηριότητες για τα συστήματα, την ασφάλειά τους και την υιοθέτησή τους από την αγορά. Εάν δεν μπορεί να διαθέτει την οργανωτική διάρθρωση και το αναγκαίο προσωπικό για την εκπλήρωση αυτών των καθηκόντων, θα υπονομευθεί το σύνολο των προγραμμάτων. Έχουν καταγραφεί οι κατωτέρω βασικοί κίνδυνοι: • Κίνδυνοι αγοράς: η υιοθέτηση από την αγορά των υπηρεσιών που προτείνουν τα ευρωπαϊκά συστήματα δορυφορικής ραδιοπλοήγησης εξαρτάται από δύο βασικούς παράγοντες: την ποιότητα των παρεχόμενων υπηρεσιών και την ετοιμότητα της αγοράς να δεχθεί αυτές τις νέες υπηρεσίες. Τεχνικές επιδόσεις κατώτερες από αυτές που έχουν εξαγγελθεί ή διακοπή των υπηρεσιών θα έχουν αρνητική επίπτωση στους χρήστες σε παγκόσμια κλίμακα, με αποτέλεσμα να μην χρησιμοποιούνται πλέον οι υποδομές. Έχει, συνεπώς, κεφαλαιώδη σημασία να είναι η λειτουργία των συστημάτων αποτελεσματική. Επιπλέον, πρέπει να διασφαλίζεται η διαθεσιμότητα αξιόπιστων δεκτών για όλες τις υπηρεσίες που πρέπει να προτείνονται από το Galileo, ιδίως για τη «ρυθμιζόμενη δημόσια υπηρεσία» (PRS), και να ενημερώνονται οι χρήστες για τις παρεχόμενες από το Galileo και το EGNOS υπηρεσίες, ώστε να γίνουν όσο το δυνατόν περισσότερο αποδεκτές από την αγορά και, κατά συνέπεια, να μεγιστοποιηθούν τα αναμενόμενα κοινωνικοοικονομικά οφέλη από αυτά τα συστήματα. • Τεχνολογικοί κίνδυνοι: η δορυφορική ραδιοπλοήγηση απαιτεί τεχνολογίες που δεν έχουν ακόμη επικυρωθεί και των οποίων οι προδιαγραφές εξελίσσονται διαρκώς. Πρέπει να τεθούν σε εφαρμογή αποτελεσματικές διαδικασίες για να εξασφαλιστεί ότι η εξέλιξη και τα συστήματα νέων γενεών βασίζονται στις πλέον πρόσφατες ανάγκες των χρηστών και στις αποδοτικότερες τεχνολογίες. Ο Οργανισμός πρέπει να διαθέτει τους αναγκαίους πόρους για να θέσει σε εφαρμογή αυτές τις διαδικασίες και να παρέχει τις αναγκαίες πληροφορίες στην Επιτροπή, για να είναι αυτή σε θέση να καθορίζει τις προτεραιότητες σε σχέση με την εξέλιξη της αποστολής. • Βιομηχανικοί κίνδυνοι: στη δημιουργία της υποδομής παρεμβαίνουν πολλοί βιομηχανικοί παράγοντες αρκετών χωρών· οι εργασίες τους πρέπει να συντονίζονται αποτελεσματικά για να αποδίδουν αξιόπιστα και απολύτως ολοκληρωμένα συστήματα, ιδίως όσον αφορά την ασφάλεια. Εάν δεν υπάρχει αποτελεσματικός συντονισμός των προγραμμάτων, η έλλειψη πόρων στο εσωτερικό του Οργανισμού θα μπορούσε να προκαλέσει καθυστερήσεις και πρόσθετα έξοδα. • Κίνδυνοι ασφάλειας: ο Οργανισμός πρέπει να μεριμνά αποτελεσματικά για την ασφάλεια των συστημάτων και την ασφάλεια της Ένωσης και των κρατών μελών της. • Κίνδυνος διακυβέρνησης: η διακυβέρνηση των προγραμμάτων απαιτεί τη συνεργασία διαφόρων φορέων. Πρέπει, συνεπώς, να εξασφαλίζονται η αναγκαία σταθερότητα και οργάνωση. Ο Οργανισμός θα διαδραματίζει σημαντικό ρόλο στη λειτουργία των προγραμμάτων και, ως εκ τούτου, η αδυναμία του να λειτουργεί αποτελεσματικά θα συνιστούσε μείζονα κίνδυνο διακυβέρνησης. 2.2.2. Προβλεπόμενη(-ες) μέθοδος(-οι) ελέγχου Οι λογαριασμοί του οργανισμού υποβάλλονται προς έγκριση στο Ελεγκτικό Συνέδριο και υπόκεινται στη διαδικασία απαλλαγής. Η υπηρεσία εσωτερικού ελέγχου της Επιτροπής θα είναι ο εσωτερικός ελεγκτής του Οργανισμού. Επιπλέον, ο Οργανισμός επεξεργάζεται πιστοποίηση σε θέματα ποιότητας και ασφάλειας για τις βασικές διεργασίες του οι οποίες πρέπει να εφαρμοστούν από το 2014. 2.3. Μέτρα για την πρόληψη της απάτης και των παρατυπιών Προσδιορισμός των υφιστάμενων ή προβλεπόμενων μέτρων πρόληψης και προστασίας. Ο οργανισμός υπόκειται στον έλεγχο της Υπηρεσίας Καταπολέμησης της Απάτης. 3. ΕΚΤΙΜΩΜΕΝΗ ΔΗΜΟΣΙΟΝΟΜΙΚΗ ΕΠΙΠΤΩΣΗ ΤΗΣ ΠΡΟΤΑΣΗΣ/ ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται · Υφιστάμενες γραμμές προϋπολογισμού Σύμφωνα με τη σειρά των τομέων του πολυετούς δημοσιονομικού πλαισίου και των γραμμών του προϋπολογισμού. Τομέας πολυετούς δημοσιονομικού πλαισίου || Γραμμή του προϋπολογισμού || Eίδος δαπάνης || Συνεισφορά Αριθμός [Περιγραφή ………………………...……………] || ΔΠ/ΜΔΠ ([14]) || χωρών της ΕΖΕΣ[15] || από υποψήφιες χώρες[16] || τρίτων χωρών || κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού 1 || 02.0502.01 Οργανισμός του ευρωπαϊκού GNSS (GSA) - Τίτλοι 1 και 2 02.0502.02 Οργανισμός του ευρωπαϊκού GNSS (GSA) – Τίτλος 3 || ΔΠ || ΝΑΙ || ΟΧΙ || ΟΧΙ || ΟΧΙ · Νέες γραμμές του προϋπολογισμού, των οποίων η δημιουργία έχει ζητηθεί Σύμφωνα με τη σειρά των τομέων του πολυετούς δημοσιονομικού πλαισίου και των γραμμών του προϋπολογισμού. Τομέας πολυετούς δημοσιονομικού πλαισίου || Γραμμή του προϋπολογισμού || Eίδος δαπάνης || Συνεισφορά Αριθμός [Περιγραφή ………………………...……………] || ΔΠ/ΜΔΠ || χωρών της ΕΖΕΣ || από υποψήφιες χώρες || τρίτων χωρών || κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού || Δεν ζητείται νέος προϋπολογισμός. || || || || || 3.2. Εκτιμώμενη επίπτωση στις δαπάνες Πριν αρχίσει η λεπτομερής περιγραφή της εκτιμώμενης επίπτωσης της παρούσας πρότασης, πρέπει να διευκρινιστεί ότι αυτή η εκτίμηση είναι προσωρινή στο παρόν στάδιο, διότι εξαρτάται από την έγκριση του μελλοντικού πολυετούς δημοσιονομικού πλαισίου 2014-2020[17] από την αρμόδια για τον προϋπολογισμό αρχή. Εξάλλου, ορισμένες παραδοχές που ελήφθησαν υπόψη για την κατάρτιση του παρόντος νομοθετικού δημοσιονομικού πλαισίου θα μπορούσαν να μεταβληθούν. Το πλαίσιο της διακυβέρνησης των προγραμμάτων και τα συνακόλουθα καθήκοντα του Οργανισμού δεν προσδιορίζονται στην παρούσα νομοθετική πρόταση, αλλά στον κανονισμό του GNSS που αποτελεί αντικείμενο συζητήσεων στο Ευρωπαϊκό Κοινοβούλιο και το Συμβούλιο. Οι ανάγκες του Οργανισμού σε πρόσθετο προσωπικό απορρέουν από τα νέα καθήκοντα που έχουν ανατεθεί στον Οργανισμό με την πρόταση κανονισμού του GNSS. Συνεπώς, η Επιτροπή επιφυλάσσεται του δικαιώματος να τροποποιήσει την πρότασή της σε περίπτωση που επέλθουν σημαντικές μεταβολές στη χρηματοδότηση ή στο πλαίσιο διακυβέρνησης που προτείνεται στο κείμενο του μελλοντικού κανονισμού του GNSS. Έτσι, εάν η αρμόδια για τον προϋπολογισμό αρχή αποφασίσει να μειώσει δραστικά τις πιστώσεις που διατίθενται στα προγράμματα, θα πρέπει να επανεκτιμηθούν τα καθήκοντα και το προσωπικό που διατίθενται στον Οργανισμό. Επιπλέον, εάν η αρμόδια για τον προϋπολογισμό αρχή αποφασίσει να αναθέσει πρόσθετα καθήκοντα στον Οργανισμό, θα πρέπει να επανεξεταστούν οι ανάγκες σε προσωπικό. Για τον λόγο αυτό, για παράδειγμα, το σχέδιο έκθεσης του Ευρωπαϊκού Κοινοβουλίου όσον αφορά τον κανονισμό για τη δημιουργία και τη λειτουργία των ευρωπαϊκών συστημάτων δορυφορικής ραδιοπλοήγησης[18] (εισηγητής: Μ. Marinescu) προβλέπει ότι θα ανατεθεί στον Οργανισμό η διαχείριση των «κέντρων αριστείας» που αποσκοπούν στην προώθηση της ανάπτυξης και την υιοθέτηση των εφαρμογών GNSS, πέρα από τις δραστηριότητες που του έχει αναθέσει η Επιτροπή στην πρόταση κανονισμού του GNSS. 3.2.1. Συνοπτική παρουσίαση της εκτιμώμενης επίπτωσης στις δαπάνες σε εκατ. ευρώ (με 3 δεκαδικά ψηφία) Τομέας πολυετούς δημοσιονομικού πλαισίου: || Αριθμός || Τομέας 1 – Έξυπνη ανάπτυξη χωρίς αποκλεισμούς [Οργανισμός]: <…….> || || || 2013[19][20] || 2014 || 2015 || 2016 || 2017 || 2018 || 2019 || 2020 || ΣΥΝΟΛΟ 2014-2020 Γραμμή του προϋπολογισμού 02.050201 Οργανισμός του ευρωπαϊκού GNSS (GSA) – Τίτλοι 1 και 2 || Αναλήψεις υποχρεώσεων || (1) || 11,087[21] || 18,632 || 21,495 || 22,710 || 22,272 || 24,623 || 24,497 || 25,239 || 159,468 Πληρωμές || (2) || 11,087 || 18,632 || 21,495 || 22,710 || 22,272 || 24,623 || 24,497 || 25,239 || 159,468 Γραμμή του προϋπολογισμού 02.050202 Οργανισμός του ευρωπαϊκού GNSS (GSA)- Τίτλος 3 || Αναλήψεις υποχρεώσεων || (1α) || 2,363 || 6,550 || 6,150 || 6,100 || 6,150 || 6,800 || 6,800 || 6,300 || 44,85 Πληρωμές || (2α) || 2,363 || 6,550 || 6,150 || 6,100 || 6,150 || 6,800 || 6,800 || 6,300 || 44,85 || || || || || || || || || || || || || || || || || || || || || || ΣΥΝΟΛΟ πιστώσεων για το GSΑ || Αναλήψεις υποχρεώσεων || =1+1α -3α || 13,450 || 25,182 || 27,645 || 28,810 || 28,422 || 31,423 || 31,297 || 31,539 || 204,318 Πληρωμές || =2+2α -3β || 13,450 || 25,182 || 27,645 || 28,810 || 28,422 || 31,423 || 31,297 || 31,539 || 204,318 Ο προϋπολογισμός του Οργανισμού για την περίοδο 2014-2020 έχει ήδη περιληφθεί στην πρόταση της Επιτροπής σχετικά με το νέο ΠΔΠ 2014-2020. Τα νέα καθήκοντα και οι συναφείς δαπάνες θα χρηματοδοτούνται χάρη σε αναδιάταξη πόρων στο εσωτερικό του προγράμματος GNSS, όπως είχε αρχικά προβλεφθεί για τα έτη 2013 έως 2020. Η επίπτωση θα είναι η ακόλουθη και θα ανέλθει σε 117,1 εκατ. ευρώ. Γραμμή του προϋπολογισμού 02.0501 Ευρωπαϊκά προγράμματα δορυφορικής ραδιοπλοήγησης (EGNOS και Galileo) || Αναλήψεις υποχρεώσεων || (3α) || -1,750 || -13,482 || -15,645 || -16,610 || -16,022 || -18,723 || -18,297 || -18,339 || -117,118 || Πληρωμές || (3β) || -1,750 || -13,482 || -15,645 || -16,610 || -16,022 || -18,723 || -18,297 || -18,339 || -117,118 ΣΥΝΟΛΟ πιστώσεων για το GSA στο τρέχον ΠΔΠ || Αναλήψεις υποχρεώσεων || =1+1α +3α || || 11,700 || 12,000 || 12,200 || 12,400 || 12,700 || 13,000 || 13,200 || 87,200 Πληρωμές || =2+2α+3β || || 11,700 || 12,000 || 12,200 || 12,400 || 12,700 || 13,000 || 13,200 || 87,200 Τομέας πολυετούς δημοσιονομικού πλαισίου: || 5 || «Διοικητικές δαπάνες» σε εκατ. ευρώ (με 3 δεκαδικά ψηφία) || || || Έτος Ν || Έτος N+1 || Έτος N+2 || Έτος N+3 || να εγγραφούν όσα έτη απαιτούνται, ώστε να εμφαίνεται η διάρκεια του αντικτύπου (βλ. σημείο 1.6) || ΣΥΝΟΛΟ ΓΔ: <…….> ||  Ανθρώπινοι πόροι || || || || || || || || 0  Λοιπές διοικητικές δαπάνες || || || || || || || || 0 ΣΥΝΟΛΟ ΓΔ <….> || Πιστώσεις || || || || || || || || 0 ΣΥΝΟΛΟ πιστώσεων του ΤΟΜΕΑ 5 του πολυετούς δημοσιονομικού πλαισίου || (Σύνολο αναλήψεων = Σύνολο πληρωμών) || || || || || || || || σε εκατ. ευρώ (με 3 δεκαδικά ψηφία) || || || Έτος Ν[22] || Έτος N+1 || Έτος N+2 || Έτος N+3 || να εγγραφούν όσα έτη απαιτούνται, ώστε να εμφαίνεται η διάρκεια του αντικτύπου (βλ. σημείο 1.6) || ΣΥΝΟΛΟ ΣΥΝΟΛΟ πιστώσεων των ΤΟΜΕΩΝ 1 έως 5 του πολυετούς δημοσιονομικού πλαισίου || Αναλήψεις υποχρεώσεων || || || || || || || || 0 Πληρωμές || || || || || || || || 0 3.2.2. Εκτιμώμενη επίπτωση στις πιστώσεις του Οργανισμού GSA – κατανομή ανά στόχο και ανά τίτλο Πιστώσεις υποχρεώσεων (με τρία δεκαδικά ψηφία)) || Να προσδιοριστούν οι στόχοι και τα επιμέρους αποτελέσματα ò || || || Έτος 2013 || Έτος 2014 || Έτος 2015 || Έτος 2016 || Έτος 2017 || Έτος 2018 || Έτος 2019 || || Έτος 2020 || ΑΠΟΤΕΛΕΣΜΑΤΑ (outputs) || Τύπος || Μέσο κόστος || Αριθ. || Συνολικό κόστος || Αριθ. || Συνολικό κόστος || Αριθ. || Συνολικό κόστος || Αριθ. || Συνολικό κόστος || Αριθ. || Συνολικό κόστος || Αριθ. || Συνολικό κόστος || Αριθ. || Συνολικό κόστος || Αριθ. || Συνολικό κόστος || Στόχος αριθ. 1 - Διαπίστευση ασφαλείας του GNSS || || Τίτλος 1 και 2 || || || || 2,123 || || 2,749 || || 2,804 || || 2,762 || || 2,637 || || 2,878 || || 2,845 || || 2,912 || Τίτλος 3 || || || || 1,043 || || 1,400 || || 1,400 || || 1,400 || || 1,400 || || 1,400 || || 1,400 || || 1,400 || Υποσύνολο για ειδικό στόχο αριθ. 1 || || 3,166 || || 4,149 || || 4,204 || || 4,162 || || 4,037 || || 4,278 || || 4,245 || || 4,312 || Στόχος αριθ. 2 - Ανάπτυξη της αγοράς και των εφαρμογών, συμπεριλαμβανομένης της πιστοποίησης ποιότητας και επικοινωνίας για το GNSS || || Τίτλος 1 και 2 || || || || 1,415 || || 1,833 || || 1,869 || || 1,688 || || 1,612 || || 1,759 || || 1,739 || || 1,780 || Τίτλος 3 || || || || 664 || || 3,750 || || 3,250 || || 3,200 || || 3,250 || || 3,750 || || 3,750 || || 3,250 || Υποσύνολο για ειδικό στόχο αριθ. 2 || || 2,079 || || 5,583 || || 5,119 || || 4,888 || || 4,862 || || 5,509 || || 5,489 || || 5,030 || Στόχος αριθ. 3 - Λειτουργία των Κέντρων παρακολούθησης της ασφάλειας Galileo και ανάπτυξη των εφαρμογών PRS || || Τίτλος 1 και 2 || || 3,303 || || 5,193 || || 5,763 || || 6,138 || || 5,861 || || 6,396 || || 6,322 || || 6,472 || Τίτλος 3 || || 656 || || 1,400 || || 1,500 || || 1,500 || || 1,500 || || 1,650 || || 1,650 || || 1,650 || Υποσύνολο για ειδικό στόχο αριθ. 3 || || 3,959 || || 6,593 || || 7,263 || || 7,638 || || 7,361 || || 8,046 || || 7,972 || || 8,122